Erain Debagoienak hasi du sinadura bilketa ibarreko hainbat herritan

Goizean eta eguerdi aldean ekimenak burutu dituzte eskualdeko herri gehienetan. Ekainaren 12an egingo duten galdeketarako herritarren sostengu ahalik eta zabalena bilatzea dute helburu erabakitzeko eskubidearen aldeko plataforma berrian.

Honakoa izango da ekainaren 12rako deitu duten herri galdeketan plazaratuko duten galdera: "Nahi al duzu izan euskal estatu independente bateko herritar?". Horretarako, lehenik eta behin, Debagoieneko eta Aramaioko 65.000 biztanleetatik %10en sinadura eskuratu nahi dute gutxienez. Sinadura bilketa fase honi erein izena jarri diote.

Antolatzaileek honako hau esan dute: "Denetan egin da ekimenaren azalpena, Gure Esku Dagoren jarraibidearekin hasita toki batzuetan, hasieratik herriotan izan duen jarraipena irudikatzen zituzten argazkien erakustaldi eta argibideekin, atxikimendu sinadurak biltzeko gonbita eginez. Asmoa, indarrez eta ilusioz beteta iristea ekainaren 12an eskualdean deituko den herri kontsultara. Herri guztiotan jarri dituzte mahaiak eta sinatzeko jendearen joan etorria etengabekoa izan da goiz osoan".

Arrasate

Udaletxeko arkupetan eta propio muntatutako karpatxo baten, sinadurak batzeko mahaiak ipini dituzte eta jendea goiz osoan zehar ibili da inguruan, galdeketaren aldeko sinadura ematen.

Horrez gain, galdeketa egunean boluntario gisa aurkezteko aukera zegoen eta horretara animatu dute Erain ekimeneko kideek mahaiaren beste aldetik. Tabernatxo bat ere ipini dute Erainekoek. Horrez gain, photocall antzeko baten parte har zitekeen.

Ekitaldi nagusia 12:00ak pasatxo hasi da. Agertoki batera igo dira Eraineko hainbat kide. Galdeketaren aldeko testua irakurri dute lehenengo, euskaraz eta gaztelaniaz, eta sinatzera deitu dituzte herritarrak. Euskarazkoa Veronica Rios nikaraguarrak irakurri du, eta gaztelaniazkoa, Andre Azurin filipinarrak.

Hona hemen Riosek irakurri duen testua: "Urteotan prestatu duzue lurra, giza-katean eskutik helduta, kolore askotako haziekin, mosaiko erraldoia osatu eta sarea josi duzue, zabala eta sendoa. Sinestu egin dugu: gure esku dago. Orain oihu bat entzun da ozen lur hauetan: Erain Debagoiena, erabakitzera goaz. Gaur hemen ereiaroa ospatzen dugu. Zure sinadura da hazia. Guztion arteko lanak ureztatuko du, eta bozkatzeko aukera da etorkizun hurbilean fruitua emango digun lorea. Askatasunean erabakitzeko eskubidea nahi badugu denon sinadura behar da".

Gero hasi da une bereziena, bozketa bat irudikatu baitute, hautetsontzi baten sartuz botoa eta horrela erabakitzeko eskubidea aldarrikatuz. Plazatik ikusten zeuden herritarrek txaloz hartu dute keinu hori.

Bukaeran, bertso emanaldia ere izan da.

Bergara

Bergarako Erain ekimeneko kideek goizean zehar sinadurak bildu dituzte Oxirondo azokako sarreran jarri duten mahaian. 11:30ean, berriz, erreka ondoko bidegorriaren alboan haritza landatu dute, eta erabakitzeko eskubidearen aldeko mezua daraman plaka bat jarri dute.

Bergarako Udaleko hiru alderdik, EAJk, EH Bilduk eta Irabazik, hain zuzen, eta Podemos-Ahal Duguk babestu dute gaurkoan ekimena, eta euren ordezkariek parte hartu dute landaketan.

Bergaran herritarren ehuneko hamabostak galdeketaren aldeko sinadura ematea jarri dute helburu. Gaurkoan, behintzat, jende asko gerturatu dela azaldu du Maialen Madariaga ekimeneko kideak: "mahaia jarri aurretik ere jendea gerturatzen hasi da; jendeak bazekien zertara gentozen eta horrek asko poztu gaitu".

Haritzaren landaketarekin Erain ekimena bera irudikatu nahi izan dute; izan ere, erein eta eragin hitzak daude izen horren atzean. Era berean, gaurkoan Erain ekimena anitza eta zabala dela erakutsi nahi izan dute. "Alderdi desberdinetako pertsonak elkartu ditugu aniztasun hori erakusteko asmoz", azaldu du Madariagak.

"Aldarrikatu nahi duguna da Gure Esku Dagok aldarrikatu duen gauza bera; erabakitzeko eskubidea gauzatzea eta aurtengo aro berri honi indarra ematea"; hala, herri eta eskualde mailan galdeketa bat burutu nahi dute, eta horretarako, lehenik, ahalik eta sinadura gehien lortu nahi dituzte. Madariaga baikor azaldu da:"Bergaran 2.300 sinadura eskatzen genituen, baina nik uste dut gehiagora ere iritsiko garela"

Aretxabaleta

Aretxabaletan, berriz, gaur goizean Erain Debagoienaren herri mailako aurkezpena egin dute. Betan azaldu dute zer den ekimena, nondik datorren eta zein den bere helburua. Galdeketara bidean eman beharreko pauso guztiak azaldu dituzte.

Aurkezpena aprobetxatuz, sinadura bilketari ere gaur bertan ekin diote Aretxabaletan. Goiztiarrenak izan dira eurak. 11:00etan Arkupe kultur etxea "txiki geratu" da, antolatzaileek azpimarratu dutenez, eta zinema aretoan gutxienez 50 bat lagunek zutik jarraitu behar izan dute Maider Garai eta Jabier Markosek egindako aurkezpena. "Ekintza jendetsua, giro alaia eta aramaioarrei lapurtutako selfien formula zabaltzen #NikbeERAIN traolarekin", azpimarratu dute antolatzaileek.

Eskoriatza

Aretxabaletan bezala, Eskoriatzan ere herri galdeketaren informazioa zabaltzeko aurkezpena egin dute Zaldibar antzokian. Aurretik, eguerdiko hamabietan, elkarretaratzea egin dute herriko plazan -giza-katea egitea aurreikusten zen baina azkenean ez da egin, euriaren erruz-, eta trikitilariekin kalejiran egin dute antzokirako bidea. Han bildutakoek euren sinadura emateko aukera izan dute.

Antolatzaileek eskertzen dute Zaldibar aretoa "bete-bete egin" izana jendeak. Aitor Agiriano izan da aurkezpenaren gidaria, pausoz pauso azalduz bildutakoei orain arteko bilakaera, Gure Esku Dago ekimenak egindako bidea eta herriak Erain Debagoiena ekimenaren eskutik egingo duena ekainaren 12an hautetsontziak jarri arte. Txalaparta soinua atzean, aurreko zapatuan herria Arrasateko aurkezpenean ordeztu zuten lau herritarrek erabakitze eskubidearen alde sinatu eta

hautetsontzi erraldoi baten bozka antzezpena egin dute. Aurkezpena amaitutakoan ilara handiak sortu dira sinatzeko.

Aramaio

13:00etan hasita, Aramaioko Sastiñan ere Erain Debagoiena elkartea aurkeztu dute, eta sinadura bilketa egin dute. Era berean, kalean jarri dituzten karteletatik txartelak hartu eta argazkia egiteko dei egin dute, ondoren sare sozialetara #nikbeERAIN traolarekin igotzeko.

Elgeta

Elgetaren kasuan, aurki hasiko dute herri galdeketaren aldeko sinadura bilketa. Erronka da 16 urtetik gorako 200 elgetarren sinadurak lortzea.

Leintz Gatzaga

Leintz Gatzagari dagokionez, bihar, domeka, hasiko dira sinadurak batzen. Herriko elkarteetako batzarretara joan, sinadura emateko arrazoiak azaldu eta horrelaxe batuko dituzte. 40-50 sinadura behar dituzte.


Urteurreneko meza eta organoa afinatua

Sortzez iturendarra den Aurelio Sagaseta Ariztegi apezak eta gaur egun Iruñeko Katedralaren Musika Kapera koruko zuzendariak denak Urrezko Ezteiak eginen ditu aurten, eta hori dela-eta, uztailaren 27an urteurreneko meza berak emanen du San Martin Elizan. Elizkizunean aipatu abesbatza etortzekoa denez, organoa afinatu behar izan da.


Atxilotu egin dute Artatzako biribilgunean istripu larria eragin zuen gidaria

Ezbeharrean 29 urteko ertzain bat hil zen. Senda-agiria jasotakoan, Bilboko ertzain-etxe batera joan zen. Zuhurtziagabekeriazko giza hilketa eta trafiko segurtasunaren aurkako delitua egotzi dizkiote.

Asteartean Leioa eta Getxo arteko Artatzako biribilgunean istripu larria eragin zuen gidaria atxilotu dute. Ezbehar horretan, Alvaro Garcia Gonzalez 29 urteko ertzaina hil zen. Atzo, senda-agiria jasotakoan, bere burua aurkeztu zuen Bilboko ertzain-etxe batean eta atxilotu egin zuten, zuhurtziagabekeriazko giza hilketa eta trafiko segurtasunaren aurkako delitua leporatuta.

Ezbeharra 04:30 inguruan gertatu zen, Bilbotik Getxorantz zihoan auto batek biribilgunean geldirik zegoen beste bat aurretik eraman zuenean. Gidariak positibo eman zuen alkohol eta droga proban, eta Gurutzetako ospitalera eraman zuten, zaurituta.

Segurtasun Saileko iturriek azaldu dutenez, senda-agiria jasotakoan, gidaria bere kabuz joan zen Bilboko ertzain-etxe batera, kasua zeraman epaileak bera atxilotzeko agindua emana zuela jakin ostean.

Hernanira lanera zihoala izan zuen istripua ertzainak, eta atzo haren lankideek omenaldia egin zioten bertako ertzain-etxean.


Blanca Urgell: 'EITB-ko murrizketak ez dira latzak izango'

2011-2012 lan urtea hasi berritan Kultura sailburua Euskadi Irratiko mikrofonoetara gerturatu da, martxan jarriko diren proiektu berriak aipatzeko. Berriez gain zaharrak ere hizpide izan ditu.

Murrizketak

Sailburuari harritu egiten da, ogasun diputatu eta ekonomia sailburuari entzundakoak entzun eta gero jendeak ez ulertzea murrizketak egin behar direla. Zein ataletan izango diren galdetuta, oraindik ezer argitzerik ez duela adierazi du Urgellek. 'Dena iruditzen zaigu garrantzitsua'. Sortzaileen lanak bultzatu nahi dituztela azaldu du. Enplegu kulturala bultzatuko dutela adieraziko duela adierazi du sailburuak, eta hori beraien lehentasunetako bat dela ere adierazi du

EITB

Noticias taldeak filtratutako txostenari buruz galdetuta, informe hori existitzen dela adierazi du Urgellek. 'Aditu askorekin hizketan egon gara'. 'Ezinbestekoa Eitb-n benetan zer gertatzen ari den jakitea, horregatik egon gara galdezka'. Txostenean azaltzen diren datuak, 1 gehiago dierela adierazi du sailburuak. Iritzi denak bat ez datozela adierazi du Urgellek, 'Txosten hori, beste bat gehiago da'.

'EITB-k zerbitzu publiko bikaina ematen du, eta etorkizunean ematen jarraituko du’. 2 hizkuntzetan aritzen den komunkabide publiko bakarra dela adierazi du Urgellek. ‘Honi eutsi egingo diogu'. Oso garbi omen dago profesional bikainez osatutako etxe bat dela EITB.

150 pertsonen lanpostuen galerari buruz galdetuta, murrizketak egin beharrezko gauzak direla adierazi du Urgellek. 11 gauza filtratu zitezkeela adierazi du sailburuak, eta langileria urduri jartzeko aproposenak publikatu dira. 'Gure erabakiak ez dira latzak izango'. Langileria errespetua zor zaila zaldu du sailburuak.

Euskara

Sailburuak adierazi duenez, euskalduntzean egiten ari diren esfortzua mantentzea izango da garrantzizkoena, eta murrizketarik ez dutela jasoko adierazi du.Iparraldeko Ikastolei buruz galdetuta, duela urtebete sinatutako akordioa indarrean dagoela adierazi du, eta 3 urterako sinatu zutenez, indarrean jarraituko duela azaldu du.

Donostia 2016

Donostiako lan taldearekin harreman onak izan dituztela adierazi du Urgellek, bai lehen eta baita orain ere. 'Martxa hartzen ari dira, oso positiboak izan dira lehen kontaktuak'.

Tabakalera

Sintonia onean lanean dihardutela adierazi du Urgellek, 'Proeiktua ez dago arriskuan'. Bere gogoei buruz galdetzean, eraikina zerez bete behar den azaldu behar dela azaldu du Urgelek. 'Eraikinbizia izan behar du, jendez betea, sortzaileez betea'. 'Donostia, Gipuzkoa eta Euskadiko sortzaileen gune handienetako bat izatea gustatuko litzaidake'.

Balentziaga eta San Telmo museoak

‘Bietan balantzea oso positiboa da, kalean ere nabari da’. Eusko Jaurlaritzak Balentziagan egin du gehienbat lan, nahiz eta San Telmon ere parte hartu. Getariara 45.000 pertsona gerturatu direla adierazi du sailburuak, prebisio guztiak gaindituz. Museo sareko gabeziei buruz galdetuta, sarea bera izango litzateke arazoa dio Urgellek. ‘Maila bikainekoak dira, baina sarea osatu behar dugu, erlazio asko baitituzte museoek bata kbestearekin’.

Chillida Leku

Museoa berriro irekitzearen alde agertu da Blanca Urgell. Museoa ixtea frustrazioa izan dela adierazi du. Diputazioaren eskutik joan direla adierazi du eta diputazio berriaren eskutik joatea gustatuko litzaieke. Baldintzak asko aldatu dira, eta beste zerbaitetan pentsatu beharko genuke, hitz egiteko prest. 'Momentu honetan ez dago Chillida familiarekin hartu emanik'.

Zinemaldia

59. edizioari itxura hartzen omen dio sailburuak. 'Zorionez mundu mailan zinema produkzio aparta dagoelako'. Donostiako pelikulen maila ere aparta izango dela espero du. Ahalegin izugarria egin da kanpoko finantziazioa lortzeko, eta Zinemaldi duina izango dela azaldu du kultura sailburuak Euskadi irratiko 'Albiste Faktoria'n


Afizionatu mailako txirrindularitza denboraldia Urretxun hasiko da

Afizionatu mailako txirrindularitza denboraldia Urretxun hasiko da, martxoaren 12an. Lehen proba hau Lizartzan antolatu behar zuten, baina bertan behera utzi behar izan dute. Hala, Federazioak Goierri kirol elkarteari proba hau antolatzeko eskatu dio eta baiezkoa eman dute. Proba hau Txapeldun txapelketarako baliagarria izango da.


Udalbiltzak elkarretaratzeak egingo ditu legez kanporatzearen bosgarren urteurrenean

Apirilaren 29an egingo dira Euskal Herriko udaletxeen aurrean. 2003an Baltasar Garzon epailearen aginduz erakundearen egoitzak zigilatu zituzten, kontuak blokeatu, eta 13 pertsona atxilotu.

Euskal Herriko Udalen eta Udal Hautetsien Biltzarrak (Udalbiltza) erakundearen legez kanporatzearen bosgarren urteurrenaren harira elkarretaratzeak deitu ditu Euskal Herriko udaletxeen aurrean apirilaren 29rako (Udalbiltzaren aurkako operazioaren eguna), =nBai Udalbiltzari. Bai Euskal Herriari= lelopean.

Apirilaren 26an, bestalde, Oiartzungo Bilkura aretoan ekitaldi bat antolatu dute. Bertan Udalbiltzako auziperatuak, erakundeko kideak eta eragile sozial, kultural eta sindikalek parte hartuko dute.

2003ko apirilaren 29an Baltasar Garzon Espainiako Auzitegi Nazionaleko epaileak erakundearen egoitzak zigilatzeko eta kontuak blokeatzeko agindua eman zuen. 13 lagun ere atxilotu zituzten.


Elurra itsas mailan egin dezake gaur

Euskalmeteko iragarpenen arabera, 100 metrora espero da elurra gaur eta itsas mailan ere egin dezake. Hori dela eta, alerta laranja jarri du Eusko Jaurlaritzako barne sailak. Batez ere, lehenengo orduetan eta eguerdian espero da elurra.


Oria ibaian gertaturiko isurketa salatu du Eguzkik

Talde ekologistak salatu duenez, aurreko astelehenean Oriara doan Asteasu errekan isurketa izan zen. Papelera del Oriari egotzi diote isurketa hori.

Oharra:

Eguzki:

“Oria ibaiak isurketa bat jasan du Asteasu erreka Oriaratzen den lekuan, Zizurkil eta Amasa-Villabona artean. Guk astea aurrera Joan ahala jakin badugu ere, isurketa astelehenean gertatu zen.

Jakin dugunez, isurketa kaltzio karbonatozkoa (CaCO3) izan da zeina gai oso ohikoa den paper fabriketan, papera leundu eta sendotasuna emateko. Gai arriskutsua gerta daiteke kontzentrazioaren arabera, kasu honetan ez dirudielarik arrainak hil duenik.

Jakin orduko, harremanetan jarri gara Ura agentzia eta beste zenbait instituzioekin. Egun ziurtatzeko moduan gaude Oriako paper fabrikatik (Papelera del Oria) egin dela isurketa, dirudienez balbula batek huts egin dielako.

Ikusgarria izan bada ere, zorionez gertakari oso larrian ez dela izan dirudi. Hala ere, Eguzkikook adi jarraituko dugu gaia zertan bukatzen den jakiteko eta egoerak hala eskatuko balu, beharrezko neurriak martxan jartzea eskatzeko.

Dena dela, gertakari honek argi uzten du, enpresa hau eta bere gisakoak, hau da, aspaldian eraikitakoak eta gai kutsakorrak egunerokotasunean behar dituztenak, ez dutela behar bezalako azpiegitura halako arazoei (enpresaren bertsioaren arabera) aurre egiteko. Horregatik enpresari berari halako egoerak edo larriagoak errepika ez daitezen beharrezko neurriak lehen bai lehen hartzea eskatzen diogu. Ura agentziari berriz, egoera bertsuan dauden enpresa edo lantegiei beharrezko prebentzio neurriak eskatzea, exijitzea fauna eta landarediaren, hala nola ura naiz ibaien kalitatea bermatzea.

Bukatzeko, herritarrei ere, halako gertakarien aurrean ahalik eta azkarren abisua emateko eskatzen diogu, isurketa gertatzen den unean laginak hartzen ez badira kasu askotan oso zaila baita jakitea nor izan den arduraduna. Horretarako 112 telefonora, Ertzaintzara (Ingurumen sail bat dauka), Udlatzain edo talde ekologistongana jo dezakete”.


61 langile kaleratu nahi ditu Valvospain-Ituarteko zuzendaritzak eta enpresa hartzekodunen lehiaketan sartu da

Zuzendaritzak gaur bertan aktibatu nahi du Enplegua Erregulatzeko Espedientea. Langileek, euren aldetik, borrokan jarraituko dutela nabarmendu dute.

Bilera izan zuten Valvospain-Ituarteko langileek atzo enpresaren zuzendaritzarekin, fabrikaren egoeraren inguruan hitz egiteko. Bi gauza jarri zituen zuzendaritzak mahai gainean. Alde batetik, jakinarazi zuen enpresa iragan ostiraletik dagoela hartzekodunen lehiaketan. Bestetik, Enplegua Erregulatzeko Espediente bat martxan jarriko duela iragarri zuen. Fabrikako buruek gaur bertan aktibatu nahi dute espediente hori, eta 61 langileren kaleratzea eragingo luke (fabrikan dauden langileen erdia baino gehiago).

Horrez gain, greba bertan behera uzteko eskatu die zuzendaritzak beharginei, eta jakinarazi die soldatetan egondako atzerapenak FOGASAren bidez ordainduko dituztela (hau da, diru publikoa baliatuta).

Langileek, euren aldetik, "argiak ez izatea" leporatu diete enpresako buruei. “Balizko erosleak egongo liratekeela esaten digute, baina ez digute zehazten nortzuk diren eta ez digute inoiz ziurtatzen enpresaren aldeko apustua egingo duten”.

Ekainaren 13an dute hurrengo zita, orduan bilduko baitira enpresa komiteko kideak hartzekodunen lehiaketaren administratzailearekin. “Enpresak eginiko proposamenarekiko dugun desadostasuna plazaratuko dugu bertan”, aurreratu dute beharginen ordezkariek, eta nabarmendu dute ez dutela borrokatzeari utziko. “Kalean jarraituko dugu enpresak eginiko kaleratze plana bertan behera uzteko, gure lanpostuak defendatzeko eta gure soldaten alde borrokatzeko”.


Mutur Beltz eguna antolatzen ari dira Beasaingo Kutur Mahaiko kideak

Beasaingo Kultur mahaiko kideak ia hilero biltzen dira Igartzan, eta orain sarriago biltzen dira, Mutur Beltz Egunaren harira. Trenbidearen linea osoa inauguratu zeneko 150 urteurrena ospatzeko egingo duten eguna izango da Muturbeltz eguna. Herriko elkarte, talde edo kultur eragile ezberdinek mahai honetan parte hartzearen garrantzia ikusi zuten.

Irailaren 27an ospatuko dute Mutur Beltz Eguna Beasainen. Aurtengoa, ordea, ez dute urteurren biribileko festa izatea bakarrik nahi. Hemendik aurrera ere, festa egun hau finkatu eta urtetik urtera errotzen joatea nahi dute, Beasaingo Udalekoek. Egitasmo honekin, herriko eragile desberdinak harremanetan artzea eta kultur sarea sendotzea ere nahi du udalak. Trena, festa eta trikitixa izango dira festa honetako protagonista nagusiak, baina, jolasak, bertso desafioa, sagardoa, herri kirolak, kontakizunak, erakusketak, herri afaria eta beste hainbat ekintza ere ari dira antolatzen.


Gorpu bat aurkitu dute Zadorra ibaian, Margaritan

Otsailean desagertutako pertsona batena dela uste dute.

Larrialdi zerbitzuek gorpu bat aurkitu dute gaur goizean Gasteizen, Margarita inguruan. Zadorra ibaian topatu dute hilotza. Joan den otsailean desagertu zen pertsona bat Zadorra inguruan, eta uste dute harena dela gorpua.


Urpekaritzarekin, arkeologia ondarea ezagutzeko tartea

Ur azpiko ondare arkeologikoa ezagutzeko aukera izango da.

Hondarribiko Arma Plaza Fundazioaren Ezagutu Zure Hiria egitasmoaren saio berri bikoitza egingo dute aste honetan. Urpekaritza eta urpeko urpeko ondare arkeologikoa izango dituzte gaitzak ostegunean izango den hitzaldiak, eta larunbateko bisita gidatuak.

Osteguneko hitzaldiak Kirol urpekaritza eta ondare arkeologikoa: Gipuzkoako kostaldea eta Bidasoa ibaiaren uretaratzea izenburupean emango du Jose Manuel Mates Luque itsas arkeologoak. 19:00etan da, Arma Plazan.

Larunbatean, 11:00etan eta Irungo Gordailua eraikinean egingo den bisita gidatuaren gidari Mertxe Urteaga Gipuzkoako Foru Aldundiko arkeologia teknikaria izango da. Gordailuko gaien eta Urteagaren azalpenen bidez, bertaratzen direnek Higerreko uretan aurkitutako erromatar garaiko anforen, eta antigualeko ardoaren salerosketaren berri izango dute.

Larunbateko bisita gidaturako aldez aurretik izena eman behar da, doan izan arren. Hori egiteko bide hauek daude:

Zuzenean Arma Plazaren eraikinean izena ematen.

943 64 36 77 edo 943 64 46 23 telefono zenbakietara deituz tokia eska daiteke.

Arma Plazaren posta elektronikora mezua bidal daiteke tokiaren erreserba egiteko.


Entzumen neuroestimulazioari buruzko hitzaldia Biziloren

Iriondo optikak eta Bizilore eskola aktiboak elkarlanean antolatu dugu hitzaldi hau. Hizlariak optikariak, ikusmen neurtzaileak, eta entzumen terapian adituak izango dira: Isabel Villajos Marín, Marian Iriondo Antia eta Estibaliz Ariznabarreta Canseco. Hitzaldia gazteleraz izango da. Irailaren 6an izango da doan, 11:00tan eta 19:00tan, Bizilore eskola aktiboan.

"Entzun daiteke,baina entzuten den hori ezin da ondo ulertu eta barneratu''.

Entzumenaren ohiko azterketek haurraren edo helduaren entzumen-atalasea mugaren barruan dagoen edo ez bakarrik esaten digute ,hau da, gorrak diren ala ez, baina behin entzumen-galerarik ez dagoela dakigunean, ez digu argitzen entzumenaren kalitatea nahikoa ona den iristen zaien informazioa behar bezala prozesatzeko.

Milaka ume daude portaera eta ikasteko arazoak dituztenak, arreta defizita dutenak,dislexikoak,hiperaktiboak...askotan arazo horiek entzumenaren prozesamenduan izaten dute jatorria,horiek entzumen-estimulazio sitemaren bitartez egindako probekin bakarrik azaleratzen dira, eta detektatu ondoren, guztiz zuzentzen dira.

Portaera-arazoak dituzten helduak, arazo emozionalak dituztenak edo atzerriko hizkuntzak ikasteko zailtasunak dituztenak sentiberak izaten dira entzumen-neuroestimulazioarekiko.


Langabezia tasak gora egin du Orion eta Aian, koronabirusaren ondorioz

309 langabe zenbatu dira apirilean Orion; iazko apirilean baino 104 gehiago. Aian, berriz 1,2 puntu hazi da langabezia azken urtean, eta 68 lagun daude lanik gabe.

Koronabirusaren osasun krisia ekonomian ere ari da eragina izaten; izan ere, azken bi hilabeteetan asko izan dira lanean aldaketak jasan dituzten nahiz langabezian gelditu diren herritarrak. Lanbidek dagoeneko kaleratu ditu apirileko langabezia datuak, eta eskualdeko herri guztietan izan du eragina COVID-19 gaitzak eragindako krisiak. Hain zuzen ere, ia herri guztietan igo da langabezia tasa azken bi hilabeteetan, baina dena den, Gipuzkoako tasaren azpian kokatzen da eskualdeko batez bestekoa.

Aizarnazabal da eskualdeko langabezia tasarik handiena duen herria, baita azken bi hilabeteetan igoera handiena izan duena ere. Lanbidek emandako datuen arabera, apirilean %13,4 zen hango tasa, eta eskualdean ez da apirilean %10eko muga gainditu duen beste herririk. Urtarrileko datuekin alderatuta, 3,8 puntu hazi da langabezia tasa, eta iazko apirileko datuekin konparatuz gero, berriz, hiru puntu. Guztira, 49 lagun daude gaur egun langabezian Aizarnazabalen, eta iazko apirilean 38 ziren.

Aizarnazabalen ostean, Orio, Getaria eta Zarautz dira hurrenez hurren langabezia tasaren igoera nabarmenena jasan duten herriak. Izan ere, 2019ko apirileko datuak eta aurtengo apirilekoak parez pare jarrita, Orion 2,9 puntu hazi da tasa, Getarian 2,4 puntu eta Zarautzen 2,1 puntu. Orion apirilean 9,8 zen langabezian zeuden herritarren ehunekoa (309 lagun), eta 2019ko hil horretan %6,9 (205 pertsona zeuden lanik gabe); aldiz, urtarriletik apirilera 2,2 hazi da langabezia tasa. Getarian %5,3tik %7,7ra igo da langabetu kopurua urtebetean; gaur egun 116 lagun daude lanik gabe, eta iazko apirilean 74 ziren. Urtarriletik apirilera 0,4 puntu baino ez da igo langabeen ehunekoa herri horretan. Zarautzen, berriz, 1.043 lagun zeuden apirilean lanik gabe, herritarren %9,1, eta 2019ko apirilean %7 zen herri horretako langabezia tasa (795 lagun zeuden lanik gabe). Urtarriletik apirilera 1,4 puntu hazi da langabetuen ehunekoa.

Langabezia tasa gutxien igo den herrien artean daude Zestoa eta Azkoitia: bi herri horietan %0,8 egin du gora langabetu kopuruak. Dena den, Azkoitiko langabezia tasa (%9,5) eskualdeko hirugarren handiena da –Aizarnazabalek eta Oriok dute langabezia tasa altuena–, 556 lagun baitaude gaur egun lanik gabe. 2019ko apirilean, berriz, %8,7 zen langabetuen kopurua herri horretan. Aurtengo urtarrilean %8 zen tasa hori, beraz, urtarriletik apirilera 1,5 puntu igo da ehunekoa. Zestoan ere igoera izan du langabeen kopuruak apirilean: %9ra iritsi da langabetu kopuruaren ehunekoa. Aurreko hilabeteetan %8aren bueltan ibili izan da Zestoako langabezia tasa, baina koronabirusak eragin du herri horretan ere; gaur-gaurkoz, 169 lagun daude lanik gabe han –159 pertsona ziren lanik gabe iazko apirilean–. Urtarriletik apirilera 0,5 puntu igo da tasa.

Badira salbuespenak

Herri txikiagoetako errealitatea ere aipatzekoa da; izan ere, Aiako (%6,5), Beizamako (%6,8) eta Errezilgo (%6) langabezia tasak dira txikienak, eta langabetu kopuruan ere ez da aldaketa handirik izan koronabirusaren krisiaren eraginez. Are gehiago, Beizaman eta Errezilen jaitsi egin da langabezia tasa, 2019ko apirileko datuekin alderatuz gero: joan zen apirilean 19 lagun ziren langabezian Errezilen, eta 23 iazko apirilean; aldiz, Beizaman lau lagun ziren langabezian joan zen apirilean, eta 8 iazko hil berean. Aiaren kasua desberdina da; izan ere, tasak Urola Kostako txikienetarikoa izaten jarraitzen badu ere, igoera nabarmena izan da. Apirilean 1,2 puntu hazi da langabezia tasa 2019ko apirileko datuekin alderatuz gero: gaur egun, 68 lagun daude langabezian Aian. Urtarriletik apirilera, berriz, 1,5 puntu hazi da tasa.

Eskualdeko herri guztien gisan, Azpeitiko eta Zumaiako datuak ere ez dira onak; izan ere, bi herrietan izan du igoera langabetuen kopuruak. 2019ko datuekin alderatuz gero, bi puntu baino gutxiago hazi da langabezia tasa: 1,6 puntu Azpeitian eta 1,7 puntu Zumaian. 683 dira gaur egun langabezian diren azpeitiarrak (%9,4) eta 551 ziren iazko apirilean (%7,8). Urtarriletik apirilera, berriz, puntu bat igo da herri horretako langabezia tasa. Zumaiako langabezia tasa %8,9 izan da apirilean, eta %7,2 zen iazko hil berean –431 pertsona daude orain lanik gabe Zumaian–. 1,7 puntuko igoera izan du urtebetean langabezia tasak, eta aurtengo urtarrila eta apirila alderatuta, 1,3 puntukoa.

Gipuzkoan ere igoera izan du langabezia tasak: 2019ko apirilean %8,7 zen lurralde horretako langabetu kopuruaren ehunekoa, eta bukatu berri den apirilean %10,6 izan da. Beraz, 1,9 puntu hazi da langabezia tasa lurralde horretan. Igoera pixka bat handiagoa izan du Araba, Bizkai eta Gipuzkoako langabezia tasak; izan ere, 2019ko apirilean %10,8 zen tasa, eta joan berri den apirilekoa %12,9 izan da –2,1 puntuko igoera–. Apirileko datuei erreparatuz gero, Aizarnzabal da Gipuzkoako nahiz Araba, Bizkai eta Gipuzkoako langabezia tasak gainditzen dituen Urola Kostako herri bakarra.


Trumpi 'nahaspila ikaragarria' iruditzen zaio Europan gertatzen dena

Neurriaren arabera, Estatu Batuetako aireportuetara iritsi diren errefuxiatuak ezin dituzte haien herrialdeetara deportatu.

Donald Trump AEBko presidenteak "muga indartsuak eta muturreko kontrolak" edukitzeko beharra azpimarratu du gaur, ostiralean gehiengo musulmana duten zazpi herrialdetako hiritarrei AEBra sartzeko ezarritako debekuari erreferentzia eginez.

"Gure herrialdeak muga indartsuak eta muturreko kontrolak behar ditu. Ikusi Europan eta mundu osoan gertatzen ari dena. Nahaspila ikaragarria da!". Mezu hori argitaratu du Twitterren.

Ameriketako Estatu Batuetako epaile federal batek blokeatu egin du Donald Trumpek gehiengo musulmana duten eta aurrekari terroristak dituzten zazpi herrialderi ezarritako betoaren atal bat.

Ann M. Donnelly Brooklyn Distritu Federaleko (New York) Epaitegiko epaileak erabaki duenez, aireportu estatubatuarretara iritsitako errefuxiatuak ezin dituzte haien herrialdeetara deportatu. Trumpen agindu exekutiboaren aurka Amerikako Askatasun Zibilen Elkarteak (ACLU) jarritako salaketa bati erantzun dio epaileak, premiazko bista batean.

Eskubide zibilak defendatzen dituen herrialdeko elkarte esanguratsuenetakoak, AEBn sartzeko baimen bereziak zituzten bi irakiar JFK aireportuan atxilotu ostean jarri zuen salaketa ACLU elkarteak. Trumpek agindua sinatu zuenez gero, 100 eta 200 pertsona artean atxiki dituzte.

Epailearen iritziz, Trumpen agindua jarraituz pertsona horiek haien herrialdeetara bidaltzeak "kalte konponezina" eragin lezake. Donnellyk ez du esan kaltetuak AEBn gera daitezkeen ala ez eta otsailaren 21erako audientzia deitu du, kasua berriz aztertzeko.

Trumpen erabaki polemikoa, jihadistaren aurka borroka egiteko

Donald Trump presidenteak agindu polemikoa sinatu zuen ostiralean, jihadismoaren aurka borrokatzeko asmoz. Lege-dekretuaren arabera, errefuxiatuek ezingo dute AEBn sartu 120 egunetan, eta 90 egunez ezin izango dute baimenik eman gehiengo musulmana eta aurrekari terroristak dituzten zazpi herrialdetako biztanleei: Libia, Sudan, Somalia, Siria, Irak, Yemen eta Iran. Kontaketa egiteko mekanismoak zehaztu arte mantenduko du neurria.

Erabakiak, ordea, kaosa eta haserrea eragin zuen ia mundu osoan, eta zenbait bidaiariri sarrera blokeatu zieten larunbatean AEBn. Horren ondorioz, protestak hasi ziren New Yorkeko JFK aireportuan eta herrialdeko beste hainbat tokitan.

Dena den, Trumpek adierazi zuen Gobernu amerikarra "guztiz prestatuta" dagoela ehun milioi pertsonari eragiten dion neurria ezartzeko.

"Agindua oso ondo ari da funtzionatzen. Aireportuetan ikus daiteke, toki orotan, berretsi zuen Trumpek.

Merkeli justifikaezina iruditzen zaio Trumpek ezarritako agindua

Angela Merkel Alemaniako kantzilerrak kritikatu egin du Donald Trump AEBko presidenteak zazpi herrialde musulmanetako hiritarrei AEBra sarrera debekatzeko emandako agindua, terrorismoaren aurkako neurri gisa.

"Kantzilerra ziur dago terrorismoaren aurkako borrokak ez duela justifikatzen edozein pertsona susmopean jartzea, sinesmen edo iragan jakin bat izateagatik", adierazi dio Steffen Seibert Merkelen bozeramaileak Der Spiegel egunkari alemaniarrari.

Benjamin Netanyahu lehen ministro israeldarrak AEBko presidentea babestu du

Netanyahuk Donald Trumpi babesa erakutsi dio Twitterren argitaratutako mezu baten bidez. Arrazoi duela onartzeaz gain, berak ere Israel hegoaldean horma eraiki zuela esan du, eta horri esker, legez kanpoko inmigrazioa etetea lortu zuela.


Athleticek 0-2 irabazi du Israelen

Talde zuri-gorriak baliorik gabeko garaipena lortu du Hapoel Kiriat Xmonaren aurka, Europako Ligako ligaxkako azken-aurreko jardunaldian.

Athleticek Europako Ligako ligaxkako lehen garaipena lortu du, Israelen, Hapoel Kiriat Xmonaren aurka. Llorentek eta Toquerok sartu dituzte golak, 34. eta 76. minutuan. Bielsak ordezko titularrak eta gazteak zelairatu ditu, baina hori ez da arazo izan Israelgo taldeari erraz irabazteko. Athleticek datorren abenduaren 6an jokatuko du ligaxkako azken partida, San Mamesen, Sparta Pragaren aurka (21:05). Ez dago ezer jokoan, zuri-gorriek jada ez baitute aukerarik final-hamaseirenetarako sailkatzeko.


Jaurlaritzak kobratu egingo du arrisku handiko ekitaldiak jagoteagatik

Ertzain bakoitzagatik 31 euroko kuota ordaindu beharko da, eta azken kopurua ertzainen kopurua eta zerbitzuak iraundako denbora kontuan hartuta kalkulatuko dute.

Eusko Jaurlaritzak ikuskizun publikoen eta dibertimenduzko ekitaldien legearen aurreproiektua aurkeztu du. Horren arabera, Ertzaintzak arrisku handiko ekitaldiak zaintzeko egindako ezohiko zerbitzuengatik kobratu egingo du, arrisku hori "momentukoa eta benetakoa" denean.

Estefania Beltran de Heredia Segurtasun sailburuak aurkeztu du aurreproiektua, Gobernu Kontseiluaren ostean emandako prentsaurrekoan. Lege berriak 1995. urteko araudia eguneratuko du, eta erabilitako ertzain bakoitzagatik 31 euroko kuota ordaintzea proposatzen du. Ordaindu beharreko guztia ertzainen kopuruaren eta zerbitzuak iraundako denboraren arabera kalkulatuko dute.

Beltran de Herediak azaldu duenez, ordaindu beharreko zaintza berezi hori ez da futbol partidetan edo kirol lehiaketetan bakarrik emango, arrisku pertsonentzat eta ondasunentzat arrisku "berezia" duten ekitaldi guztietan baizik.


Aritz Otxandiano berriro alkategai

Batiak “herri ikuspegia” duen eta “gestiorako gai den” lan-talde berria osatu du, Aritz Otxandiano buru dela.

“Herriarengan sinisten duelako, horren zati delako eta hori hobetu gura duelako” aurkeztu da eta “orain arteko bidetik gardentasuna eta parte hartzea” bultzatu gura dute.


PPk atez atekoarekin bukatuko du

Alderdi popularraren Olatzagautiko alkategaiak, Jose Luis Miñesek esan duenez, alkatetza lortuz gero atez ateko hondakin bilketa sistema kenduko luke. “Legegintzaldi honetan salatu dugu sistema horrek gure kaleak zikindu eta osasun arazo larriak sortu ditzakeela. Gainera, kostu handia du eta olaztiarrek egunerokoa eta pribatutasuna zailtzen ditu”. Horretaz aparte, popularrak lau urtean behin udal kontuen auditoria egitea eskatu du.

Langabeziaren arazoaren erruaren zati bat krisiak eta besteak enpresen garapena oztopatzen duen Bilduren udalarena da Miñesendako. PPkoak enpresariekin erlazioak berriro hartzeko konpromisoa hartu du, “daudenak segitzeko eta berriak erakartzeko”. Elebitasunaren aldeko apustua egin du, “inposiziorik gabe”. Ildo horretan, udal eraikin guztiak ele-bitan errotulatzea proposatu du. Herriko sarrera-irteerak seguruagoak izateko haiek konpontzea eta argiteria egokitzea eskatuko dio Nafarroako Gobernuari. Merkatari txikiei laguntzeko nahia azaldu du. PPkoak udal bilkura gelan erregearen argazkia, Nafarroa eta Espainiako banderak jarriko ditu, “Nafarroa foral eta espainiarrean sinisten dugulako”.


'Cabieces auzia' artxibatzea eskatu dute defentsek

Kutxabank banketxea akusazio gisa aurkeztu ez dela argudiatu dute.

Kutxabankek Mikel Cabieces Espainiako Gobernuko ordezkari ohiari egindako ustezko ordainketa ilegalen auziko hiru akusatuen abokatuek gaia artxibatzea eskatu dute astelehen honetan. Epaitegira ez agertzeaz gain, banketxeak ez duela akusaziorik aurkeztu argudiatu dute.

Mario Fernandez Kutxabanken presidente ohia, Mikel Cabieces (PSE-EE) Espainiako Gobernuak EAEn zuen ordezkari ohia eta Rafael Alcorta abokatuaren aurkako epaiketa gaur hasi da Bizkaiko Probintzia Auzitegian, aurretiazko izapideekin. Banketxeari 243.000 euroko galera eragitea egotzi diete.

Fiskaltzak eta herri-akusazioak LABek gidatutako sindikatu talde baten izenean adierazi dutenez, Fernandezek eta Cabiecesek hiru urteko ordainsaria adostu zuten (Kutxabankek ordaindua), Rafael Alcorta abokatuaren bulegoak banketxearentzat egindako lanaren truke.

Hori dela eta, bi eta hiru urte arteko kartzela-zigorra eskatu dute, administrazio desleiala eta merkataritza-dokumentuak faltsutzeagatik.


Turismo topaketa egingo dute Lea Artibai Berrikuntza gunean

Eguenean, 16:00etan, Lea Artibaiko IV. Turismo Topaketa egingo da Markina-Xemeingo Lea-Artibai Berrikuntza Gunean. Topaketaren helburua Lea-Artibaiko turismo eskaintza handitzeko produktu turistikoak identifikatu edo sortzea da. Topaketa, eskualdean turismoari lotuta behar egiten diren guztiei zuzenduta dago, baina parte-hartzea mugatua da, beraz, parte hartu nahi duenak 94-616 90 88 ra deitu behar du.


Santa Luzia ospatzeko festa gaur

Herriko ospakizunak gaztetxearen 25. urteurrenaren ospakizunekin bat egiten du.

Ziordiko Udaleko Kultur Batzordeak eta Ziordiko Gazte Asanbladak (ZGA) antolatu dute aurtengo Santa Luzia ospakizuna. Udalari ZGA batu zaio gaztetxeak 25 urte bete dituelako. Horregatik, egitaraua bazkariarekin abiatuko da. Urtero moduan Santa Luzia egunarekin ziordiarrak kalera ateratzeko poteoa izanen da. Hala egiten dutenek lau geldialdi izanen dituzte: Urbasa taberna (txistorra), Etxaleku taberna (odolkiak) eta kalea (taloak). Laugarren geldialdia gaztetxean izanen da, afari merienda eskainiko duena k(urdaiazpikoa tomatearekin). Poteo hori alaitzeko herriko hainbat musikari ariko dira. Gazte asanbladakoek baserritarrez janzteko deialdia egin dute.

Egitaraua

15:00etan Herri bazkaria, ZGAk antolatuta. Ondoren, musika.

17:30ean Bingoa, ZGAk antolatuta.

19:30ean Santa Luzia poteoa herrian barna.

23:30ean Kontzertuak gaztetxean: Igitaia eta Soinuz Blai (erromeria). Ondoren, gaupasa.


Joan Horrach katalanak irabazi du 20. etapa

Illes Balears taldeko Joan Horrach txirrindulari katalanak irabazi du gaurko etapa, 20.a. Azken metroetan harekin zihoazenak ezustean harrapatu eta irabazi du etapa. Ivan Basso liderra zazpi minutura heldu da pelotoiarekin. Livorno eta Sestri Levante arteko ibilbidea egin dute gaur.

Ia lau ordu behar izan ditu Joan Horrach katalanak helmuga zeharkatzeko. Illes Balearseko txirrindulariak ezustean harrapatu ditu azken txanpan harekin ihesean zihoazenak, eta erraz garaitu du. 171 kilometro izan ditu 20. etapak, Livornotik Sestri Levantera.

CSCko Ivan Bassok jarraitzen du lider. Gaur Horrach iritsi eta zazpi minutura iritsi da helmugara pelotoiarekin batera.


Mariasun Pagoagak aktore onenaren saria irabazi du Toulouse-en

Mariasun Pagoaga arrasatearrak aktore onenaren saria irabazi du Toulouse-eko Espainiar Zinema jaialdian, 80 egunean filmean egindako lanarengatik. Itziar Aizpuru beste protagonistarekin batera eman diote sari hori.

Horrez gain, 80 egunean filmak beste bi sari irabazi ditu jaialdi horretan: gidoi onenarena eta ikusleek emandako saria.

Egileek filmaren Facebook profilean jakinarazi dute, eta hauxe esan dute: "Jaialdiari eskerrak emateaz gain, hauxe esan gura dugu: azkenean, azkenean, azkenean bai!, gure bi artistek ex-aequo ondo merezitako sari bat irabazi dute. Zorionak!"


UMPko presidentea Cope da, alderdiaren helegite batzordearen arabera

Aurreikusita zegoen bezala, arratsalde honetan plazaratu du bere erabakia UMPko helegite batzordeak barne hauteskundeetako emaitzei buruz, eta presidente izateko lehia Jean François Copek irabazi duela berretsi du.

François Fillon Frantziako lehen ministro ohiak barne batzordeak emandako emaitzak salatu ditu komunikatu baten bidez “indar kolpe” bat zela esanez.

Azken urte hauetan Cope izan da UMPko idazkari nagusia, eta Fillonek leporatzen dio barneko batzordeetan bere aldeko jendea kokatu izana. Telebistan egindako elkarrizketan, Fillon lehen ministro ohiak argi utzi zuen batzorde horretan baino nahiago zuela helegitea Justiziaren aurrean aurkeztu.

Azaroaren 19an iragan ziren alderdiko presidentea izendatzeko barne hauteskundeak. Horretarako batzordeak Cope eman zuen garaile, baina iruzurra leporatu zioten bere arerio François Fillonen, Lehen Ministro ohiaren aldekoek. Itsasoz Haraindiko hiru federazioen emaitzak baztertu izana leporatu zioeten alderdiaren barneko batzordeari. Emaitza horiek kontuan hartuta garaipena Fillonena zela aldarrikatu zuten lehen ministro ohiaren jarraitzaileek.


Maider Undak brontzezko domina lortu du Bakuko Europar Jokoetan

Maider Undak brontzea lortu zuen atzo Bakuko Europar Jokoetan, 75 kilo baino gutxiagoko mailan.

Arabarrak, brontzezko domina lortu zuena baita ere 2012ko Londreseko Joku Olinpikoetan, Maria Selmaier alemaniarra gainditu zuen hirugarren posturako lehian (3-1). Borrokalari euskalduna ez da finalera heldu finalerdietan Bielorrusiako Vasilisa Marzaliuk irabazi duelako (1-3).


«Gure adierazleak jaitsi egingo dira; baliabiderik gabe ezin da dena egin»

Beste finantzaketa eredu bat behar dela dio Guibertek: oinarrizko hezkuntzako itunen gisakoa proposatu du. Ez du uste, gainera, erakundeek unibertsitate publikoa lehenetsi behar dutela. «Publikoa hobea da?».

Urtea bete berri du karguan Jose Maria Guibertek (Azpeitia, Gipuzkoa, 1962), Deustuko Unibertsitateko errektoreak. Gogoetan murgilduta dago unibertsitatea, hurrengo urteetarako lan ildoak zehazten. Deustuko Unibertsitatearen egoerari eta irudiari buruz inkestak egin dituzte —mila baino gehiago—, eta urtea amaitzerako adostuko dituzte ildoak. Finantzaketarekin izango dituzte gorabeherak; aurreko plana ez du bete Jaurlaritzak, eta itxaropenik apenas dagoen diru gehiago izateko.

Lau urterako plan bat prestatzen ari zarete. Zer asmorekin?

Lau urtean behin egiten dugu plana. 2014an amaituko da oraingoa. Egundoko lana egin dugu informazioa jasotzen, inoiz baino handiagoa: gutunak jaso ditut, bilerak, hitzaldiak, milaka inkesta... Gure patronatuak irailean erabakiko ditu ildo nagusiak. Gabonetan zehaztuko ditugu proiektuak.

Kezka baduzue zuen irudiaz?

Jakin-mina. Jendeari egindako inkestetan, ikusten da unibertsitatea ezagutzen dutela behintzat. Analisi bat egingo dugu datuekin.

Elite baten unibertsitatetzat jotzen du jendeak Deustukoa?

Hori esaten da. Guk ez dugu nahi. Nahiko genuke beka eta laguntza gehiago izan. Gure matrikulek 6.000-9.000 euro balio dute; Nafarroako Unibertsitatean, askoz gehiago. Jendeak dio gu garela elitea. Nahiko genuke laguntza gehiago, ez izateko horren garesti.

Errektoreek gutun bat argitaratu zuten, esanez unibertsitatean atzerabueltarik gabeko kaltea eragiten ari direla murrizketak. Zergatik ez zenuen sinatu?

Unibertsitate publikoen arazoetara gehiegi sartua zegoen gutuna. Errespetatzen dugu. Baina Espainian arazo bat dago: unibertsitate publikoak daude batetik, eta bestetik, pribatuak, eta hor gaude gizarte ekimenekoak eta diru irabazia nahi dutenak. Guk ez dugu haiekin nahastu nahi. Ondo dago agiria, ez gaude ados mozketekin, baina guk ere egiten dugu zerbitzua, eta behar dugu laguntza.

Diru gehiago jarri behar da gizarte ekimeneko unibertsitateetan?

Bai. Lehen eta bigarren mailako hezkuntzarekin egiten da. Laguntza hauekin, egin dugun lanean ezingo dugu jarraitu daukagun erritmoan. Ikerketan inoiz baino ahalegin handiagoa egin dugu: lehen EAEko %1 ginen, eta orain, %5; artikuluetan 100dik 200era pasatu gara. Hori egiteko baliabideak behar dira, eta erritmo horretan ezin dugu jarraitu baliabiderik gabe. Ideiak-eta, bai, entzuten dizkigute Jaurlaritzan, oso irekita daude, baina diru kontuan muga asko dituzte, presio asko.

Oinarrizko hezkuntzako itunpekoen gisakoa eskatzen ari zara?

Bai. Hori planteatu dugu.

Planteamendu errealista da, egoera ekonomikoa ikusirik?

Bakoitzak bere iritzia du. Entitate kultural eta sozialek badute laguntza. Zer da publiko eta zer pribatu? Guk esaten dugu publiko garela, gurea zerbitzu publikoa baita. Badu zentzua hori eskatzeak. Formula asko dago munduan.

Lehentasuna unibertsitate publikoak eduki beharko luke?

Lehentasuna, ez. Bakoitzak bere zentzua eduki behar du. Lehentasuna, lehentasunagatik? Publikoa hobea da? Hizkuntza konplikatu behar da. Ezin da esan: «Publikoa da ona, eta bestea, bigarren kategoriakoa». Edo: «Ez du legitimitaterik publikoa ez denak». Guztiak publikoak badira, galdu egiten da gizartearen aberastasuna. Gauzak ez dira hain sinpleak. Diskurtso aberatsagoa behar da.

Unibertsitate plana negoziatzen hasiak zarete Jaurlaritzarekin.

Harrera handia dago ideietan, baina diru kontuan, muga asko...

Aurreko plana ez da bete.

%30 kendu ziguten. Diru horrekin egiten dira hainbat gauza berri: nazioartekotzea, ikertzaileak hartzea... Ez badago diru gehiago —eta hori esan digute—, horrekin ezingo dugu segitu. Jendeari asko ari gara eskatzen, asko egiten du, eta ezin dugu gehiago eskatu. Aldaketa ugari egon dira: graduak berritu, masterrak... Jendea lanpetuta dago. Gauza horiek egiten dira dirua dagoenean. Esan baino gutxiago eman dute. Gure adierazleak jaitsi egingo dira, baliabiderik gabe ezin dugulako dena egin. Arazoa izango dugu hor.

Unibertsitateen erreforma bazterrean utzia du Wertek. Behar du erreforma unibertsitateak?

Zerbait egin behar da. Baina ez dago indar politikorik. Adibidez, Erresuma Batuko unibertsitateek askoz autonomia handiagoa dute. Unibertsitate guztiok antzekoak gara, guztiok gauza berak egiten ditugu batzuetan. Diru kontuak ere larri daude; ikasle gutxiago dago. Leku batzuetan unibertsitatearen beharrak gehiago igotzen dira KPIa baino. Aldaketak behar dira, baina [PPk] ez dauka indar politikorik hori egiteko.

Unibertsitate gehiegi dago?

Zenbakia ez da arazoa. Londresen 40 unibertsitate daude, eta jendea hara doa. Ondo kudeatzea eta planifikatzea da kontua. Oso unibertsitate onak daude AEBetan, baina 3.000 dira; batzuk, oso onak, eta besteak, sinpleagoak. Bakoitzak izan behar du bere tokia.

Nolako harremana duzue hemengo unibertsitateen artean?

Harreman pertsonalak oso onak dira. Gero eta erlazio gehiago dago. Lehen ez zen horrela.

Elkarren konpetentzia zarete?

Batzuetan, bai, noski. Baina xedea da, konpetentzia izateaz gain, kolaboratzea. Jaurlaritzak lortzen badu elkarrekin lan egitea, unibertsitate guztien maila igoko da.

Elkarrekin lanik egiten duzue?

Informazioarekin hasi gara. Unibertsitate bakoitzak bere bizitza zuen lehen, eta ari gara pausoak ematen. Jaurlaritzak horretan laguntzen du: gai askotan guztiak sartuta gaudenez, gero eta lan gehiago egiten dugu elkarrekin.

Bolognako prozesua izan da azken urteetako aldaketa nagusia.

Unibertsitatea berritzeko ondo etorri da. Garrantzi gehiago eman zaio irakaskuntzari. Gure ereduarekin oso ondo barneratu da. Kultura batekin moztu egin da: eskola magistralak, irakasleak nahi duena egitea —asko esaten ari naiz— atzera bota da. Beste helburu bat zen unibertsitatea gizartera hurbiltzea; batzuek diote hori dela gure burua merkatuari saltzea. Kolaboraziorako ere ona izan da: irizpideak daude beste herrialde batean eginikoari balioa emateko. Orain beste mugimendu bat dago. Ikerketa baloratzen da: publikazioak. Beti dago arriskua irakasleek ikasleei kasu ez egiteko, soilik publikazio gehiago izateari begiratzeko. Unibertsitate guztietan dago arriskua. Jendeak dio ona zarela publikazioetan postu jakin batean bazaude.

Rakingek garrantzi handia hartu dute. Sinesten duzu horietan?

Zalantzekin. Bi alde neurtzen dituzte: batetik, datuak, eta bestetik, ospea. Datuetan, ikerketa begiratzen da, publikazioak. Ikerketan emaitzarik ez baduzu, ez zara ona. Batetik, ondo dago, horrek esan nahi baitu gai zarela. Baina hori bakarrik neurtzen da, publikatzen duzuna. Baina publikatzen duzunak balio du gizarterako? Ez dute zehazten. Soilik neurtzen da zenbat publikatu den.


'Beldurrei Agur' ikuskizunerako dena prest dute antolatzaileek

Mari Jose Pagaldai eskoriatzarra gogoratzeko Beldurrei agur ikuskizuna zapatuan izango da Manuel Muñoz kiroldegian, 22:00etan. Herriko talde ezberdinek elkarlanean egindako lana doakoa izango da, eta pasa den domekan, entsegu orokorrean, azken orduko xehetasunak landuta, prest dute ikuskizuna.

Lili Gonzalez Hondurastik etorritako eskoriatzarrak jarri du martxan ekimena herriko hainbat elkarteren kolaborazioarekin batera, eta, ikuskizunerako dena lotuta duten arren, urduri dagoela adierazi du: "Beti dago urduritasuna, baina parte hartuko duen talde guztiarekin oso pozik nago, azken entsegua oso ondo irten zen. Beraiei eskerrak ematea besterik ez zait geratzen".

Euskaldunekin bat eginez

Gonzalezek azaldu du herritarrekin egindako lanarekin oso pozik dagoela: "Kanpotarra izanda euskaldunekin oso gustura izan naiz eta erantzun bikaina eman dute, gustura sentitu naiz". Gaineratu du datorren urtera begira halako elkarlan bat berriz egitea oso pozgarria izango zela.


Itxura berritua izango du Legarreta zubiak

Laster hasiko dira Sacem izenez ezaguna den zubiaren birmoldaketa lanak

Martxoaren amaieran, apirilaren hasieran hasiko dira bide komunikazio moderno eta argiztatuari paso emango dion eta oinezkoentzat eta trafikoarentzat leku desberdina edukiko dituen zubiaren birmoldaketa lanak.

Gaur egungo zubia 1930eko hamarkadako lehenengo urteetan eraiki zen. Sei pilareetan sostengatzen da, zazpi baoz osatuta dago eta 100 metroko luzera dauka. 5,6 metroko zabalera batean ibilgailuek eta oinezkoek galtzada partekatzen dute, eta horrek egoera arriskutsuak sortzen ditu, batez ere ibilgailu astunak igarotzen direnean.

Gipuzkoako Foru Aldundiak egingo duen obrarekin, Villabonako zubiaren taularen alde bakoitzean Corten altzairuzko egitura bana erantsiko zaio, gaur egungo 5,6 metrotako zabalera hori alde bakoitzean 80 zentimetro handituz eta 7,2 metroraino zabalduz. Hau horrela, ibilgailuentzat 3,5 metroko zabalerako galtzada lortuko da eta 2 metroko zabalerako eta baranda batez banatutako oinezkoentzako espaloia. Barandan bertan kokatuko da zubiaren iluminazioa eta led motako argiak egongo dira zortzi puntutan.

Atzerapen txiki bat egon da, horrelako lanetan gertatzen den moduan, konkurtso publikoko eskaintza aurkezpenak hutsik gelditu baitziren. Errepideen saiarekin harreman estua mantentzen ari da udala eta lanak martxoaren amaieran, apirilaren hasieran hasiko dira. Instituzio arteko kolaborazioa oso eraginkorra izaten ari da eta udara hasierarako, Sacem moduan ezaguna den, Lejarretako zubi zaharrak itxura berria izango du.


The Bon Scott Band taldea zuzenean gaur, Traña-Matienan

Sanprudentzio jaietako bigarren asteburuan bete-betean sartuta, kontzertu nagusia eskainiko dute gaur gauean The Bond Scott Band katalanek. AC/DC taldearen bertsioak egiten dituzte, rockzaleen gozamenerako. Los Carniceros del Norte, Metalmania eta La Leñera taldeek joko dute aurretik.

Sanprudentzio jaietako bigarren asteburuan bete-betean sartuta, kontzertu nagusia eskainiko dute gaur gauean The Bond Scott Band katalanek. AC/DC taldearen bertsioak egiten dituzte, rockzaleen gozamenerako. Festa eta neke ugari atzean izan arren, oraindik ere jaietarako gogotsu daude Traña-Matienako bizilagunak. Gaur herri-bazkaria eta kalejira izango dituzte, besteak beste. Gauari dagokionez, The Bon Scott Band taldea gonbidatu dute aurten Traña-Matienako jaietako rock jaialdira. AC/DC talde ezagunaren bertsioak zuzenean eskaintzera dator talde kataluniarra. Los Carniceros del Norte, Metalmania eta La Leñera taldeek joko dute aurretik, Traña plazan, jaietako bigarren asteburuko egitarauaren barruan. 22:00etan hasiko da jaialdia.


Ines del Rio preso nafarrari arrazoia eman dio Estrasburgok

Espainiaren helegitea atzera bota du, eta Parot doktrina ezarri zaion moduan giza eskubideen kontrakoa dela ebatzi du. Del Rio 2008tik legez kanpo dagoela espetxean ebatzi du.


SOINUGELA: Townshend eta Lane, Belako, Mavis Staples, Hibai Etxebarria, Elmore James

1977an The Who taldeko Pete Townshend eta Faces-eko Ronnie Lane elkarlan ikaragarrian aritu ziren, Rough Mix diskoa gauzatzeko. Gure gaurko urrezko kantua handik atera dugu, My Baby Gives It Away kantuan Charlie Watts-en laguntza izan zuten. Gero Rough Mix disko honetatik beste kantu batzuk ere entzun ditugu: Nowhere to Run, Annie, Misunderstood, Rough Mix eta April Fool.

Negu honetan azkenean kalean dago Belako taldearen hirugarren bilduma. Beran Iñigo Irazokirekin grabatua. Lan ederra dugu Render Me Numb, Trivial Violence diskoa. Aurrerapausu nabaria talde gazte honen bidean. Bost kantu entzun ditugu: Over The Edge, Hegodun baleak, Maskenfreiheit, Two Faced Simulation eta Render Arp / Render Me Numb.

Mavis Staples gospel kantariak, 79 urtekoa izanik ere, Jeff Tweedy produkzio lanean hirugarren lana egin du jarraian. If All I Was Was Black lan oso indartsuarekin etorri zaigu berriro. Hamar kantu berri daude disko honetan, guztiak Tweedyk egindakoak. Entzun ditugunak hauek izan dira: Ain’t No Doubt About It, If All I Was Was Black, No Time For Crying, We Go High, Try Harder eta Little Bit.

Hibai Etxebarria gernikarrak Triptics I-II kaleratu du. Bertatik Invisible kantua entzun dugu.

Elmore James zenaren omenezko Strange Angels – In Flight With Elmore James grabazioa egin dute haren kantuen bertsioak bilduta, AEBetako hainbat blues jotzailek:

Person to Person (Bettye LaVette)

Shake Your Money Maker (Rodney Crowell)

Dust My Broom (Deborah Bonham)

Hawaiian Boogie (Chuck E. Weiss)

https://bilbohiria.com/docs2/2018/soinugela/180316_soinugela_belako.mp3

Deskargatu hemen.

https://www.youtube.com/watch?v=EeXN9JPYd_E


Putzuzulo, urtemugarako galaz jantzita

Sei astean eraberritu dute gaztetxearen eraikina

Egitaraua

Urriak 30, asteazkena

11:00. Brindisa.

18:00. Putzu poteoa.

Azaroak 1, ostirala

14:00. Herri bazkari beganoa.

17:00. Kalejira eta jolasak.

22:30. Humus eta Zesuma taldeen kontzertuak. Ondoren, Sikara disko-jartzailea.

Azaroak 3, igandea

19:00. Bakarrizketa saioa.

Azaroak 7, osteguna

19:00. Nasy Goreng adiktion Diskoiraa taldeak 2010ean Indonesian egindako biraren inguruko DVDaren aurkezpena.

Azaroak 9, larunbata

18:00. Urbano Fest.

22:00. Festa Horteroa DJ Naturistarekin.

Azaroak 14, osteguna

19:00. Harold and Maude filma eta merienda.

Azaroak 15, ostirala

22:30. Okerreko disko eta bideo jartzailea, eta Occhi di Farfalla taldearen kontzertua.

Azaroak 16, larunbata

Egunean zehar. Libre jaialdi laranja, herrian zehar.

21:00. Zaratafest jaialdia,Guillotina, Usura, Hartzak eta Satans Mineons taldeekin.

Azaroak 18, astelehena

22:00. The Lovers taldearen kontzertua.

Azaroak 19, asteartea

19:00. Putzuzulo espazio soizokulturala arkitektura proiektuaren aurkezpena, Kattalin Urzelairen eskutik.

Azaroak 21, osteguna

19:00. Mugimendu tailerra, Artaziak taldearen eskutik.

Azaroak 22, ostirala

22:00. Ambient Noise gaua, Tzesne eta Amsia-ren eskutik.

Azaroak 23, larunbata

22:00. Indarkeria sexistaren aurkako jaialdi feminista. La Furia eta Euskabarat.

Azaroak 24, igandea

19:00. Como como coco me descoco poco antzezlana.

Azaroak 25, astelehena

19:30. Indarkeria Sexistaren Aurkako Egunaren baitan, manifestazioa egingo dute Lege Zaharren enparantzatik abiatuta.

Azaroak 30, larunbata

20:00. Bertsio Gaua.

Goizaldean. Gosaria, entzierroa eta bonbo-tronpeta.

Zarauzko Putzuzulo gaztetxeak ateak zabaldu zituela zortzi urte beteko dira gaur, eta hori ospatzeko egitarau zabala antolatu dute askotariko ekimenekin. Gaur, esaterako, putzu poteoa egingo dute eraikin berritua inauguratzeko. Irailean «iragana ahaztu gabe, etorkizunera begiratu eta salto egiteko garaia» zela ikusi zuen Xakela gaztetxe asanbladak, eta, ondorioz, Lizundia oihal fabrika zaharra eraberritzeari ekin zion, auzolanean.

Adin guztietako herritarrak elkartu eta gaztetxeari «garbitu ederra» eman diote hala sei astean. Bi hilabetez itxita egon ondoren, galaz jantzi eta ateak zabalduko ditu berriz ere zortzi urteko ibilbidea gogoratu eta proiektu zahar horri bultzada berriak ematen jarraitzeko. Lehenbiziko pausoa: hilabeteko ospakizunez gozatzea.

Informazio zabalagoa eskuratu nahi dutenek www.putzuzulo.net webgunea bisita dezakete.


"Euskaldunen iraultza txiki" eske

Euskarari, politikari, selekzioari eta futbolari buruz natural-natural hitz egin du Gaizka Garitano Eibarreko entrenatzaileak Azpeitian, Aho bizarrik gabe saioan.

Euskal Herriko prentsaurrekoetan euskaraz soilik hitz egin nahi du Gaizka Garitano Eibar futbol taldeko entrenatzaileak (Derio, 1975), Azpeitian Aho bizarrik gabe saioan aitortu duenez, baina eskatu du horretarako euskal hedabideen eta kazetarien "laguntza" behar duela. Adibide modura, adierazi du David Moyes Realeko eskoziar entrenatzaileari itzultzailea jarri diotela —ez daki euskaraz eta espainolez—, Ernesto Valverde Athleticeko teknikaria gazteleraz aritzen dela —ez daki euskaraz—, eta, aldiz, berak ezin duela euskaraz soilik aritu Euskal Herrian egiten dituen agerraldietan. "Desgrazia dut erdaraz dakidala eta, beraz, egin egin behar. Horrek euskaldun gisa dauzkadan eskubideak urratu egiten ditu. Euskaraz soilik mintzatzea gustatuko litzaidake, baina ez daukagu behar dugun erraztasunik".

Euskal hedabideen konplizitatea lortu nahian, ETBrekin bildu izan da Garitano, adibidez. Eskertu du ETBk egiten duen ahalegina, baina gehiago egin behar dela iritzi dio. Euskal Herriko hedabideetan espainolez hizketan agertzeak ondorio negatiboak dituela uste du. "Bergaran-eta entrenatzen dugu guk, eta saioaren ondoren ume euskaldunak 'Garitano, ¿me firmas un autógrafo?' galdezka etortzen zaizkit". "Asko kezkatzen nauen gaia da", esan du, eta gaineratu du jendaurrean euskaraz bakarrik aritzeko lanean jarraituko duela.

Solasaldian natural-natural mintzatu da politikari buruz ere. Euskal independentista dela aitortu du, eta puntako futboleko entrenatzaile izateagatik jendaurrean hori azaltzeak arazoak zergatik ekarri behar dizkion aipatu du. "Ez dit gehiegi axola Espainian horrek zer eragin duen. Kontzientzia lasai eduki behar duzu, eta inori min ez egitea garrantzitsua da. Zure ideiak plazaratzea ezin da arazo izan. Lotsatu behar dena erabakitzeko eskubidearen kontra dagoena da, oinarrizko eskubide bat baita. Argi dago [Euskal Herriaren] independentziaren alde nagoela. Hori argi eta ozen esan behar dugu, gainera, hedabideetan agertzeko aukera dugun independentistok".

Egoera politikoaz, baina, "ezkor" azaldu da, Euskal Herrian ez baitu "mugimendu handirik" ikusten. "Jendea, oro har, nahiko konformista da. Ikusten dudanak ez dit itxaropen larregirik ematen etorkizun hurbilerako". Gainera, txarretsi du Espainiako Estatuak "eragozpen asko" jartzen dituela.

Euskal selekzioari buruz ere, baikortasunik ez. "Ezkorra naiz, jokalari gisa barrutik bizi izan dudalako hori guztia. Jokalarien aldetik beti ikusi izan dut, orokorrean, konpromiso falta handia. Eta federazio aldetik, trabak daude. Denon aldetik dago zerbait egiteko". "Euskaldunen artean iraultza txiki bat" beharko litzatekeela ondorioztatu du.

Futbola

Futbola, kirol gisa, izugarri gustatzen zaiola azaldu du, baina ez du hain gustukoa han barruan edota haren bueltan dagoena. "Gaur egun egoera sozialki dagoen bezala, klub bat salbatzeko gizarteak dirua jartzea ez dut ondo ikusten. Futbolak jo behar du etxean egiten dugunera; hau da, zenbat diru daukazun, hainbeste gastatu behar duzu, ez gehiago" . Aipatu du gizartean jendea mugitzeko "arazo larriak" badirela, "baina ez da mugitzen. Aldiz, futbolagatik bai; futbolak badu hori".

Eibarrek Espainiako Lehen Mailan jokatzeko akzio zabaltze bat egin behar izana "injustiziaren ondorio" gisa jo du hango lehen taldeko entrenatzaileak, eta iritzi dio jendeak horregatik erantzun zuela hain ondo, klubak babes handia jaso baitzuten. "Gauza ilun asko gertatu dira futbolean. Eibarri gertatu zaiona izan da bidegabeenetako bat. Futbolaren funtzionamenduaren kalteturik handiena Eibar izan da beti".

Futbolean matxismoa dagoela ere deitoratu du. "Gizartea matxista da, eta futbola, pixka bat gehiago".

Kazetaritza ikasketak ditu eginak. Oraingoz, bere burua ez du kazetari ikusten, baina ezta betiko futbolean ere. "Bizitza bakarra da, eta bizitza osoa gauza bakarrari zuzentzea tristea da. Futbolak desgaste handia dakar, ez dut ikusten neure burua beti hau egiten, eta egunen batean saiatuko naiz beste zerbaiten". Salbuespenak salbuespen, kirol kazetaritza ez du jarraitzen. "Zirku hau egunero jarraitzea..." . Baina nabarmendu du Eibarko kirol kazetariekin "oso ondo" moldatzen dela. "Izan ere, errespetua dagoen bitartean kritikak ez dit minik egiten".

Zikloaren amaiera

Atzo arratsaldekoa Aho bizarrik gabe-ko hamabigarren saioa izan zen, eta harekin bukatu da zikloa; duela bi urte hasi zen. Hauexek izan dira este 11 protagonistak: Martxelo Otamendi, Juan Jose Ibarretxe, Benito Lertxundi, Maddalen Iriarte, Jose Maria Setien, Amets Arzallus, Jesus Egiguren, Jon Sarasua, Edurne Brouard, Fermin Muguruza eta Ramon Saizarbitoria. Garitano Ander Ugarte kazetariarekin aritu zen solasean, Sanagustin kulturgunean.

Azpeitiko kultura eta komunikazio arloko eragileek antolatu dute: Kultur Mahaiak, Sanagustinek, Uztarria Komunikazio Taldeak, Erlo Telebistak eta Urola Kostako Hitza-k. Uda baino lehen sareko liburu bat argitaratuko dute.


ASTEBUKAERAKO ORDUTEGIA

BILLABONA FKE -REN PARTIDUAK .

Jubenil taldea larunbatean jolastuko du arratzaingo zelaian arratsaldeko 15:30 tan lezoko Allerruren aurka. Aurreko astean 3-1 gadu zuten taldeko liderraren aurka.

Kadetean berriz larunbat goizean jolasten du goizeko 11:00tan usabalen Tolosaren aurka. Aurreko astean 2-1ko emaitza lortu zuen etxean kostkasen aurka.

Ohorezko infantilak , txapeldunen fasea hasiko du, igandean arratsaldeko 16:00tan donostiko vasconiaren aurka Puio zelaian. Aurreko astean lehenengo faseko azkeneko partidua irabazi zion Hernaniri , 4-1.

Infantila berriz larunbata goizean jolasten dute 11:00tan arratzainen Kostkasen aurka. Aurreko astean tolosaren aurka galdu zuten 3-0 emaitzarekin.

Ea aurreko asteko emaitzak berdindu edo hobetzen ditugun. Zorten on talde guztiei!

AUPA BILLABONA FKE


Kontsumo Astea egingo dute egubakoitzera arte

Kontsumo arduratsuari buruzko aholkuak emateko Kontsumo Astea egingo dute Oñatin. Egubakoitzera arte tailerrak, magia ikuskizuna, bideoforuma eta hitzaldiak egingo dituzte Santa Ana antzokiko sarreran.

Gaur egin dute Kontsumo Astearen aurkezpena. Ekitaldian egon dira Eusko Jaurlaritzako Kontsumoko zuzendari Ana Colliak eta Oñatiko alkate Lourdes Idoiagak. Biek ala biek kanpainaren garrantzia azpimarratu dute, eta helburuak azpimarratu dituzte. "Helduak eta gazteak prestatu nahi ditugu, gastua beharretara egoki dezaten", esan zuen Colliak.

Ekitaldiak

Astelehenetik informazio kanpaina egin dute Oñatiko kale eta saltokietan. Gaur kontsumo lehiaketa hasiko dute. Oñatiko hainbat ikastetxek eta elkartek hartuko dute parte. 18:30ean Aupa Etxebeste pelikula emango dute Santa Ana antzokian. Bestalde, bihar, hitzaldia egingo dute kontsumo arduratsuari eta gastuaren kontrolari buruz.

Egubakoitzean Hilabete bukaerara iristeko ia magia egin behar da! ikuskizuna eskainiko du Asier Kidam magoan, 18:30ean.


Hiru hizkuntzaren ipuin emaria

BERRIAk ipuin bana argitaratuko die udan hiru euskal idazleri, hiru galiziarri eta bi katalani

Berrikuntza batekin datoz aurten BERRIAko udako narrazioak: izan ere, hiru euskal idazlerekin batera, Galiziako beste hiruk eta Kataluniako bik hartuko dute parte. BERRIAk elkarlanean jardungo du Kataluniako Vilaweb atariarekin eta Galiziako Sermos Galizia hedabidearekin: bakoitzak bere ohiko hizkuntzan argitaratuko ditu zortzi ipuinak, jatorrizkoak eta itzulpenak. Iban Zalduak abiatuko du katea larunbat honetan, Pintadak narrazioarekin.1. SUSANA SANCHEZ ARINSVilagarcia de Arousa herrian jaio zen (Pontevedra), 1974an. Filologia Hispanikoa eta Portuguesa ikasi zituen, eta A Sega kritika feministarako plataformako kidea ere bada. Narratiba eta poesia argitaratu du; horien artean daude [de]construçom (2009) poema liburua eta Seique (2015) nobela. 2. KATIXA AGIRREKatixa Agirre (Gasteiz, 1981) idazleak 2007an argitaratu zuen lehenengo liburua: Sua falta zaigu ipuin bilduma. Ordutik, beste hainbat lan argitaratu ditu: besteak beste, Habitat (2009) narrazioz osatutako liburua eta Atertu arte itxaron eleberria (2015). Amek ez dute nobela du azkeneko lana (2018).3. SEBASTIA BENNASARPalman jaioa, 1976an. Urte luzez kazetaritzarekin uztartu du literatur jarduna. 30 lanetik gorako obra oparoa du, poesia, narrazioa, eleberri beltza eta saiakera biltzen dituena, besteak beste. Hamaika literatur proiekturen sustatzailea izan da, eta hainbat literatur sari irabazi ditu.4. NURIA CADENESIdazle eta kazetaria (Bartzelona, 1970). Gaztetatik parte hartu du politikagintzan, eta kartzelan egon zen denboran argitaratu zuen lehen lana, Cartes de la presó (1990). Narratiba landu du ordutik; tartean, Ovidi Montllor i Mengual kantari eta aktorearen biografia kaleratu zuen 2002an.5. ELI RIOSLondresen jaio zen, 1976an. Galegoz idatzi du beti, eta, poesian nabarmendu bada ere, ipuinak, eleberriak, saiakera eta haur eta gazteei zuzendutako lanak ere argitaratu ditu. Sari ugari irabazi ditu bere literatur ibilbidean. Aurten argitaratu du azken lana: O ceo das reixas eleberria.6. MARIA REIMONDEZIdazle, itzultzaile eta ikerlari galiziarra da (Lugo, 1975); literatura, feminismoa eta deskolonizazioa gurutzatzen ditu bere lanean. Poesia, narratiba, haur eta gazte literatura eta antzerkia idatzi izan du. Rosalia de Castroren gaineko ikerketa liburua du argitaratutako azken lanen artean.7. IBAN ZALDUADonostian jaioa, 1966an. Historia irakaslea da EHUn, Gasteizen. Hainbat hedabidetan aritu da, baita Volgako batelariak bloga elikatzen ere. Narrazioak, nobelak eta saiakerak idatzi ditu, baina ipuingintzan nabarmendu da. Sekula kontatu behar ez nizkizun gauzak (2018) du azken lana.8. HARKAITZ CANOLasarte-Orian (Gipuzkoa) jaio zen, 1975ean. Kea behelainopean bezala poema liburua argitaratu zuen 1994an. Beluna Jazz, Belarraren ahoa eta Twist nobelak eta Neguko zirkua eta Beti oporretan ipuin liburuak ditu hurrengo lanetako batzuk. Fakirraren ahotsa (2018) eleberria du orain arteko azkena.


Aieteko Adierazpena bultzatzeko babesa jasotzen, gaur

Lokarrik atxikimenduak jasoko ditu gaur Aieteko Adierazpena bultzatzeko. Plaza Berrin izango da 12:00etatik 14:00etara. Aieteko Konferentziatik sei hilabete pasa direla, baina gutxi aurreratu dela aditzera emateko eta bultzada bat emateko asmotan bilduko ditu atxikimenduak. Lokarritik herritarrei dei egiten diete hurbildu daitezen.


Barikuan amaitzen da Eskoriatzako balkoien loreen lehiaketa

Egubakoitzerako, hilak 14, gertu egon behar dira Eskoriatzako etxeetako leiho eta balkoietako loreak; egun horretan amaitzen da-eta Udalak antolatutako leiho eta balkoietako loreen lehiaketan parte hartzeko epea.

Kultura batzordekideek, lorezaintzako profesionalek, Olazar erretiratuen elkarteko kideek eta aurreko urteotan esandako lehiaketa irabazitakoek osatutako epaimahaiak lehen aukeraketa egingo du, eta zortzi balkoi eta leiho aukeratuko ditu.

Balorazioa egiteko irizpide estetikoak neurtuko dira, eta bereziki, bi hauek: batetik, lore-konposizioaren bolumen eta kolore konbinazioa; eta, bestetik, leiho edo balkoiaren kokapenaren arabera egindako egokitzapena.

Herritarren botoa

Hilaren 18tik 21era bitartean, epaimahaiak aukeratutakoen argazkiak kultura etxean eta Interneten egongo dira ikusgai, gura duenak botoa eman dezan; pertsona bakoitzeko boto bakarra onartuko da. Aurtengo irabazlea aukeratzeko hiru boto izango dira kontuan: bata kultura batzordeak emango du; bestea, Olazar elkarteak; eta, azkena, herri bozketatik irtengo da. Horren gaineko erabakia San Pedro bezperan, ekainak 28, jakinaraziko da. Sari bakarra egongo da: bertako produktuez osatutako saski ederra.


Arratsean irekiko dute Intxixu Trailen izena emateko epea

La Polla Recordsek ziztu bizian saldu zituen, atzo eta gaur, BECen egingo dituzten kontzertuetarako sarrerak. Milaka zale zain egon dira beren txartela lortzeko. Horrela egongo dira gaur arratsaldean mendi lasterkariak. Intxixu Trailen izena emateko epea zabalduko dute 20:00etan, Herri Krosaren webgunean.

Zerbitzariak erortzen ez badira —ez dugu uste—, korrikalariek eskaintza berezia izango dute: Lurbel Precision Garment etxeko Challenge kamiseta bat prezio berezian izango dute. Horrez gain, poltsa bateko jasoko dituzte gainontzeko produktuak.

Seigarren Intxixu Trailek 16,5 kilometroko ibilbidea izango du, Aiako Harria Parke Naturaletik zehar. Ekainaren 9an izango da, eta 901 metroko desnibel positiboa izango du. Intxixu Trail 2019 iristeko atzera kontua hasi besterik ez da egin…


Pasaian, Donostian eta Zierbenan ariko dira Orioko traineruak asteburuan

Orio Arraunketa Elkarteak hiru traineru ditu. Emakumezkoak, gizonezkoen lehen taldearekin batera, larunbatean Donostian eta igandean Zierbenan izango dira, eta gizonezkoen bigarren taldea, berriz, larunbatean Pasaiako badian.

Aurreko asteburuan ekin zioten lehiari herriko bi traineruk, Euskotren eta Eusko Label Ligan. Ezin hobeto hasi ziren: lidertzan dira biak. Emakumezkoetan, gainera, ligako lehen bandera etxeratuta.

Asteburu honetan elkarteko beste traineru batek ligako lehen estropada jokatuko du, Angel Mari Larrañagak zuzentzen duen gizonezkoen bigarren taldeak. Iaz merezimendu osoz mailaz igo, eta aurten, KAE1 Ligan ariko da taldea. Larunbatean jokatuko dute asteburuko lehen eta azken estropada; igandean ez dute lehiarik izango.

Hauek dira herriko traineruek asteburuan jokatuko dituzten estropadak:

Larunbata

Euskotren eta Eusko Label Liga: Donostian, 17:40etik aurrera.

KAE1: Pasaian, 19:15etik aurrera.

Igandea

Euskotren eta Eusko Label Liga: Zierbenan, 11:40etik aurrera.


Joaldunak Iturenen, inauterietako astelehena

Joaldunen bueltan, jende dezente bildu da Iturengo plazan gaur eguerdian. Bestak bihar izanen du segida. Iturendarrak Zubietara joanen dira.


Hitzaldiak herriko ikastetxeetan matrikula garaian

HEZKUNTZA // Datorren ikasturteari begirako matrikulazio kanpainaren barruan hitzaldi informatiboak egingo dituzte aste honetan herriko ikaste- txeek. Haztegi ikaskolak gaur eta bihar egingo ditu, gaurkoa euskaraz eta biharkoa gazteleraz, Latxartegiko Haur Hezkuntzako geletan, 18:00etan. Domingo Agirre ikastetxe publi-koak, berriz, bihar egingo du, bakarra, euskaraz eta gazteleraz, Laubideko eskolan, 18:00etan.


Loiuko Garagardo eta nekazaritza azokak

Garagardo azoka urriaren 20an, zapatuan, egingo dute 19:30etik aurrera Udaletxeko plazan. Bertan, gure lurraldean ekoizten diren sei garagardo artisau dastatzeko aukera egongo da, eta janari postuak ere ipiniko dira. Horrezaz gainera, tailerrak egongo dira eta parte-hartzaileek hainbat galdera egin ahalko dituzte garagardoaren ekoizpen prozesuari buruz. Deabru beltzak taldeak ikuskizuna eskainiko du, eta erromeria ere egongo da.

Bestetik, Nekazaritza azoka hurrengo egunean, urriaren 21ean, domekan, izango da. Postuak Udaletxeko eta Alonsotegi plazetan ipiniko dira eta bertara gure ortuko produkturik onenak eramango dira. Gainera, herriko ekoizleek ere beren produktuak aurkeztuko dizkiete loiuztarrei eta bisitariei. Udaletik azaldu duten moduan, urtero ahaleginak egiten dituzte azokan bitxikeria edo berritasunaren bat aurkezteko –iaz, adibidez, kanguruak izan ziren – eta aurten ere sorpresaren bat egongo da. Oilasko errea eta txakolina dastatu ahalko dira, eta tren txu-txu batek bidaiariak eramango ditu herritik bueltatxo bat egitera.


Hainbat ekitaldi antolatu dituzte Euskal Selekzioaren partidaren inguruan

Txekiaren aurka jokatuko du azaroaren 25ean, eta norgehiagokaren aurretik zein ondoren ekimen ugari izango dira, ahalik eta giro ederrena sor dadin.

Datorren azaroaren 25ean Ipurua futbol-zelaiak emakumezkoen Euskal Selekzioaren eta Txekiaren arteko nazioarteko lagunarteko partida hartuko du.

Aste honen hasieran bertan, norgehiagoka horretarako sarrerak jarri zituzten salgai, eta, gaur, berriz, partida horren inguruan antolatu dituzten hainbat ekitaldi eman dituzte jakitera, beraren inguruan (zelai barruan, zein kanpoan) ahalik eta girorik ederrena sor dadin.

Hartara, datorren ostiralerako, partidaren bezperarako, Euskal Selekzioari buruzko mahai-inguru bat antolatu da Eibarreko Armagintza Eskolan. 19:00etan izango da mintzaldia eta han izango dira, Joseba Urkiola kazetariarekin batera, Jose Angel Iribar atezain historikoa, 1937ko selekzioan aritutako futbolarien senitartekoak, gizonezkoen Euskal Selekzioko futbolari bat eta Iraia Iturregi zein Aintzane Encinas jokalari ohi eta Juaristi hautatzailearen laguntzaileak.

Partidaren egunean Untzaga plaza izango da jaiaren erdigunea. 11:00etan, zaleen gunea zabalduko da, puzgarriekin eta gaztetxoentzako hainbat jolasekin. Eguerdian Euskal Selekzioaren neskak izango dira protagonistak, eta banan bana izango dira aurkeztuak zaleentzako jarritako gunean. 16:00etan, halaber, kalejira bat egingo da Ipuruako futbol zelaira.

Partida 17:00etan hastearekin batera, begirada guztiak berdegunean jarriko dira eta han izango da ikuskizuna. Amaitutakoan, baina, giroa Untzaga plazara itzuliko da, bertan arituko baita Nerea Rodriguez musika-jartzailea.

20:00etan, partidaren inguruko ekitaldiek bat egingo dute genero indarkeriaren kontrako egunarekin eta, azkenik, jardunaldi luze horri amaiera emateko, disko-festa egingo da Untzagan bertan.


Badminton Lehiaketa, gaur

Gazte Txokoan Badminton Lehiaketa antolatu dute gaur. Bihar berriz, zirko eguna izango dute.


Ekintzaileei zuzendutako bi tailer antolatu ditu Iraurgi Berritzenek

Ikastaroetako batean enpresek Ogasunarekiko dituzten betebeharrak zein diren irakatsiko dute, baita hiruhileko aitorpenak nola egiten diren ere. Horrez gain, ekintzaileek Gizarte Segurantzarekiko dituzten estaldurak ezagutuko dituzte. Bigarren ikastaroan, aldiz, enpresak ezagutarazteko eta sustatzeko doako erremintak erabiltzen irakatsiko dute.

Lanzituz programaren barruan, negozio bat ireki nahi duten ekintzaileei bideratutako bi ikastaro antolatu ditu Iraurgi Berritzen garapen agentziak. Ikastaro horietako batean, enpresek Ogasunarekiko dituzten betebeharrak zein diren ikasiko dute tailerrean izena ematen dutenek, baita hiruhileko aitorpenak nola egiten diren ere. Horrez gain, ekintzaileek Gizarte Segurantzarekiko dituzten estaldurak ezagutuko dituzte ikastarora animatzen diren herritarrek.

Bigarren ikastaroan, aldiz, enpresa ezagutarazteko eta sustatzeko baliagarriak izan daitezkeen doako erremintak ezagutzeko aukera izango dute tailerrean izena ematen duten herritarrek, hala nola Canva (eskuorriak eta kartelak diseinatzeko programa), Mailchimp (email promozionalak egin eta bidaltzeko programa) eta Google My Business (Googleen bilatzaileetan agertzeko enpresaren fitxa sortzeko plataforma) programak. Sare sozialek ere izango dute beren lekua ikastaroan, eta horien erabileran sakonduko dute formakuntzan izena ematen duten ekintzaileek.

Ikastaroetan parte hartzeko ezinbestekoa da aurrez izena ematea. Martxoan ekingo diete ikastaroei, baina izen-ematea zabaik dago jada. Saioen ordutegien eta egutegien inguruko informazio gehiago, hemen.

Izena emateko edo informazio osagarria jakiteko, jarri harremanetan Iraurgi Berritzenekin 943- 85 11 00 (Ione Eizagirre) telefonora deituta edo mezu bat bidalita ieizagirre@iraurgiberritzen.eus helbidera.


Uste baino emaitza txarragoa EB eta Equorentzat

Aulki Zuriak alderdiak uste baino boto gehiago lortu ditu, eta Equo alderditik oso gertu geratu da

Ezker Batua-Berdeak alderdiak emaitza kaskarrak lortu ditu Araban, Bizkaian eta Gipuzkoan, eta ez du lortu ordezkaritzarik Eusko Legebiltzarrean. Guztira, 17.301 boto eskuratu ditu.

2009ko bozetan 36.373 boto lortu zituen Ezker Batuak, eta eserleku bat eskuratu zuen. Harrezkero bi zatiketa izan ditu alderdiak: batetik, EH Bilduren baitan dagoen Alternatiba, eta bestetik, Mikel Aranaren Ezker Anitza. Ezker Batua indar barik geratu da zatiketaren ostean.

Bestetik, Equo Berdeak-Euskal Ekologistak alderdiak lehen aldiz parte hartu du aurten Gasteizko parlamenturako hauteskundeetan, eta ez du ordezkaritzarik lortzeko adina babes jaso. Guztira, 11.639 boto lortu ditu. Arabatik aurkeztutako Aitor Urresti lehendakarigaiak ez du lortu legebiltzarrean sartzerik.

Aulki Zurien indarra

Alderdi txikien artean, AZ Aulki Zuriak alderdia izan zen atzo gauean sorpresa handiena eman zuena. Uste baino babes handiago jaso ditu ordezkaritza lortuz gero legebiltzarreko eserlekuak hutsik lagako zituela agindutako alderdiak. 11.452 boto jaso ditu AZk, Equoren emaitzetik oso gertu jarriz. Hala ere, ez du eserlekurik lortu.


Santa Zezilia kontzertua egingo dute hilaren 20an

Hilaren 20an (larunbata) Santa Zezilia kontzertua egingo dute Gezala Auditoriumean. 12:30ean hasiko da emanaldia eta musika eskolako musika banda eta txistulari banda ariko dira.


Rafa Diez, 'Faktoria'n

Magazinean, bestalde, Kepa Sarasola UEUko zuzendari berria izango dugu eta Oscar sarien palmaresa ere aztertuko dugu.

Rafa Diez izango da astelehen honetako 'Faktoria' albistegiko gonbidatu nagusia. LAB sindikatuko militante historikoa joan zen abuztuan irten zen espetxetik, sei urte eta erdiko kartzela zigorra bete ondoren. Bateragune kasuagatik kondenatu zuten, Arnaldo Otegi eta gaur egun Sorturen gidaritza hartu duten hainbat buruzagi gazterekin batera. Atsedenaldi labur baten ondoren, politika mundura itzuli zen berriro baina lehen lerrotik kanpo ari da. 09:30etik aurrera erantzungo ditu Maite Artolak egingo dizkion galderak. Magazinean, bestalde, Kepa Sarasola UEUko zuzendari berria izango dugu, eta Oscar sarien palmaresa ere aztertuko dugu..

07:00etan hasiko da albistegia, Iñigo Alustizak gidatuta. 07:50 aldera, Maite Artolak hartuko du lekukoa, eta Maddalen Arzallusen sinadura izango da. 08:30ean, Ramon Etxezarreta, Jose Ramon Beloki eta Laura Mintegi arituko dira aktualitateari buruzko analisian. 09:30 aldera hitz egingo dugu Rafa Diezekin, eta, albistegia amaitzeko, Bernardo Atxaga entzungo dugu.

10:00etan, Manu Etxezortuk hartuko du magazinaren gidaritza, eta, hasteko, asteburuko kirol emaitza eta gertakizun guztiak aztertuko dituzte Andoni Urbistondok eta Beñat Zarrabeitiak kirol solasaldian. 10:30ean, UEUko zuzendari beri Kepa Sarasolarekin hitz egingo dugu, eta, 11:00etako kirol aurrerapenaren ostean, itsasgizonen istorioak ekarriko dizkigu Xabier Alberdik. 11:30ean, Oscar sarien banaketaren errepasoa egingo dugu Olaia Urtiaga eta Begoña Del Tesorekin.

12:00etan, Kutxa Ekogunea tartea zabalduko dugu, eta, jarraian, reggaeton musikaren mezuei buruzko erreportajea ekarriko digu Aizea Paulin lankdieak. Saioa amaitzeko, Tania Arriagaren 'Harrikadak' entzungo ditugu, eta lehiaketa izango dugu.

07:00etatik 13:00etara izango da martxan 'Faktoria'.


Galdu, Mundarro Petritegik

Mundarro Petritegik azken bi hilabetetako lehen partida galdu zuen, 0-1, pasa den asteburuan Trintxerperen aurka Erregional Preferente mailan. Lehen zatian partidua orekatua joan zen gol aukera haundirik gabe. Bigarren zatian, Trintxerperen kontraeraso azkar baten ondoren, iritsi zen gola. Moreak saiatu ziren eta aukera garbiren bat ere eduki zuten, baina langak eta aurkari heldu baten lan onak zapuztu zituzten berdinketaren aukerak. Asteburuan Deusto izango da aurkari Zarkumendegin.


Markina-Xemein eta Etxebarria arteko saihesbidea, lehiaketara

Markina-Xemeingo Udalak jakin ahal izan duenez, Markina-Xemein eta Etxebarria lotzeko saihesbidearen proiektua lehiaketara aterako da uda amaitu baino lehen. 580.000 euro bideratuko dira hasierako proiektu horretara, eta bertan zehaztuko dira, besteak beste, egin beharreko obra, ibilbidearen trazadura, kostua eta exekuzio epeak.Markina-Xemeingo Udalak begi onez hartu du berria, saihesbidearen eskaera denboran mahai gainean egon da eta Markina-Xemein zein Etxebarriko Udalen partetik. Eskaeraren arrazoia garbia dela azpimarratu dute: «Herrigunetik igarotzen den zirkulazio astuna arintzea». Izan ere, dauzkaten datuen arabera, urtean 29.500 kamioi igarotzen dira Markina- Xemeingo herrigunetik, horietako gehienak Etxebarriko Galartza industrialdea helmuga dutela.«Horrez gain, gune honetara bideratzen diren langileen ibilgailuen kopurua ere altua da, urtean milioi erdi ingurukoa. Horri gehitu behar zaizkio urtero Markina-Xemeinera etortzen diren etxebarritarren joan-etorriak, 6.000 inguru», zehaztu dute. Saihesbideak zirkulazio horren parte handi bat herrigunetik aterako lukeela uste dute, «segurtasuna areagotuz, kutsadura murriztuz eta, horrenbestez, herritarren bizi kalitatea hobetuz».Konponketak amaitzenBestalde, konpontzen ari diren Etxebarriko errepideko semaforoak aste honetan kenduko dituztela jakitera eman du Etxebarriko Udalak. Urte betetik gora iraun dute lanek, joan den urteko maiatzean hasi eta uztailean amaitzeko epea daukate. Hala ere, azken ikutuak ematen jarraituko dutela aitatu du Jesus Iriondo Etxebarriko alkateak.


Jesus Altuna: «Gazte garaian zuen indarra garbi azaltzen da egunerokoan»

Barandiaran hobeto ezagutzeko balioko al digu eguneroko honek?

Jakina. Gure herriak ezagutu du On Joxe Miel aiton bat zenean. Telebistak ere 90-95 urteko aiton bat presentatzen zuen. Baina On Joxe Mielek, hirurogei, berrogei edo hogeita hamar urte zituenean, beste indar bat zeukan, noski.

Nolakoa zen On Joxe Miel Barandiaran gaztetan?

Ekimenetan eta beste gauza askotan, garai hartan zuen indarra garbi azaltzen da egunerokoan. Apala ere bai, ipintzen ditu hemen bere agintariek, Elizako agintariek jartzen zizkioten zenbait oztopo eta abar, eta onartzen ditu, baina irakurtzen dakienak ikusten du han azpian gauza asko dagoela. Zuen zorroztasuna beti ikusten da. Guk indusketa garaian ezagutu genuen zorroztasun berbera ikusten da hemen ere. Zenbat aldiz esaten du, esate baterako Errepublikako garaian-eta, sentimenduak pil-pil daudela, eta bakoitzak jartzen diola sentimendu horri bere bihotza aurretik, eta bihotzaren atzetik jartzen dituela arrazoiak... hortarako egokitzen dituen arrazoiak!

Ia guztia gaztelaniaz idatzita dago, ez da hala?

Bai. Harrigarria da gaurko ikuspegitik ikustea gerra aurreko orri bakan batzuk izan ezik beste guztiak gaztelaniaz daudela. Ondoren hasi zen euskaraz idazten, gutxi gorabehera 1950. urtean, eta hortik aurrera dena euskaraz dago. Noski, hemen ailegatzen gara bakarrik gerra arte. José Miguel Barandiaran Fundazioak plazaratuko duen hurrengo alean jada euskarak parte handia izango du, eta bukaeraraino hala idatzi zuen, euskaraz.


Añorga-Goizueta mendi bizikletaz

Añorgako eta Goizuetako txirrindulari talde batek, Donostiako auzo hori eta gure herria bitarteko mendi bizikleta ibilbidea antolatu du urriaren 29rako, igandea. Aranon izanen da gosaria eta Umore Ona elkartean berriz, bazkaria. Hilaren 27ra arte Urrutinean egonen da martxa honetarako izen eman nahi dutenentzat zerrenda.


BADATOR OKENDOKO URTEURRENA!! !

Kaixo Lagunak!

Urte berriarekin batera badator Okendoko urteurrena! Aurten Otsailaren 3an izango da, eta jadanik hasi gara aurre prestakuntzakin. Izan ere, badauzkagu artista ugari eszenatokira igoteko eta dena emateko prest.

Beraz, gogotsu bazaudete eta parte hartzea nahi baduzue, zatozte gugana!

Aukera ezberdinak daude: eszenatokian parte hartu (dantzatu, abestu, antzeztu, txisteak kontatu…), tabernan lagundu, erropak antolatu edota ludoteka atondu!

Ongi pasatzea nahi baduzue, ez pentsatu bi aldiz, zuek ere Okendoko parte izan zaitezkete!

PENTSATU, SENTITU, EKIN!


"@ Bildua"n ordenagailuaren barnealdea aztertuko dute

Zer ote dira memoria eta ram memoria? Eta disko gogorra? Zalantza guztiak argitzen saiatuko dira Josu Barandallaren laguntzarekin.

Ordenagailua izango du hizpide nagusi aste honetan Xabier Unanuek "@ Bildua" saioan. Josu Barandalla lagun duela, memoria, ram memoria eta disko gogorra zer diren argituko dute, besteak beste. Grooveshark orria ezagutzeko denbora ere hartuko du Mikel Madina kolaboratzailearekin.&' || 'nbsp;

Horrez gain, martxoan hasiko den 4. Gipuzkoa Encounterraren aurrerapena egingo du larunbat goizeko irratsaioak eta iPad-ari buruzko xehetasunak ere emango dituzte.

Hau guztia larunbatean goizeko 9 eta erdietan.


Ostiraleko egitaraua

10:00-11:30. Erabakitzeko Eskubidea: Kontzeptu juridikoa. Joxerramon Bengoetxea (EHUgune). Estatu-lurraldetasuna, Erabakitzeko Eskubidea eta Herri Galdeketa: Iñigo Urrutia (EHU). Erreferenduma, sezesioa eta erreforma konstituzionala: Eduardo Virgala (EHU).

12:00-12:45. Erabakitzeko eskubidea konstituzionalizatzen: proposamen bat: Eduardo Ruiz Vieytez (Deustuko unibertsitatea).

12:45-13:30. Eztabaida.

13:30-14:00. Behin-behineko ondorioen aurkezpena: Jule Goikoetxea (EHU), Gorka Espiau (Agirre Lehendakaria Center), Asier Blas (EHU), Joxerramon Bengoetxea (EHUgune).

Orduan amaituko dira Donostiako Nazioak eta Estatuak XXI. mendean: Demokrazia eta Erabakitzeko Eskubidea nazioarteko jardunaldiak.


Ongi etorria egin diote Realean ariko den Carlos Vela mexikarrari

Carlos Vela aurrelari mexikarra atzo gauean iritsi zen Donostiara. Gaur goizean mediku azterketa igaro ostean, ofizialki Realeko jokalaria bihurtu da. Arsenaletik utzita iritsi da urtebeterako, eta gaur, bere aurkezpena dela-eta, taldekideak ezagutu ditu.

Cancunen jaio zen Vela, 1989ko martxoaren 1ean. Guadalajarako beheko taldeetan jokatu zuen eta 2005ean Londreseko Arsenal taldeak fitxatu zuen. Espainiako ligak ere ezagutzen ditu. Izan ere, Salamanca eta Osasuna taldeetan jokatu baitzuen, Arsenalek utzita.


Kartzelarik ez Riau-riauaren harira epaitutako bost lagunentzat

2012ko uztailaren 6an izan zen, arratsaldeko laurak aldera, Iruñeko Udaletxe plazan. Orduko alkateak, UPNko Enrique Maiak, sanferminetako lehen eguneko Riau-riaua ospatzeko asmoa iragarria zuen lehendik. Korporazioa udaletxetik irtetekoa zenean, ordea, istiluak piztu ziren plazan bildutako hainbat pertsonaren artean, eta bertan behera gelditu zen ekitaldia. Hurrengo egunetan, hainbat pertsona atxilotu zituen Poliziak, eta, orotara, bederatzi lagun auzipetu zituzten, gertakarien harira.

Azkenean, horietako bostek epaiketa izan zuten joan den astean, Iruñean. Akordioa erdietsi zuten han auzipetuen defentsak eta fiskalak. Horren arabera, zigortuak izan dira bost auzipetuetatik lau, baina batek ere ez du kartzelan sartu beharko. Orotara, hamabost hilabeteko kartzela zigorra ezarri diote epaitutako bati, eta hamabi hilekoa beste biri. Laugarrenari zigor ekonomikoa ezarri diote, eta absolbitu egin dute auzipetutako azkena.

Kartzelarako zigorrak, beraz, ez dituzte bete behar izango epaitutakoek. Azken arrazoi hori dela-eta bat egin du defentsak akordioarekin, nahiz eta Mikel Auza auzipetuak dioenez ez dauden ados hitzarmenak jasotako edukiarekin. “Riau-riaua boikoteatzeko talde antolatua ginela dio akordioak, eta hori ez da egia”. Dioenez, “lagun batzuekin” egon zen bera Udaletxe plazan, eta lagun horiek ez dituzte epaitu. Gainera, berarekin batera plazako istiluetan egon izana leporatuta zigortu dituzten bi pertsonak ez zituen aurretik ezagutzen. “Beraz, ez da egia talde antolatua ginenik”.

Kronologikoki zerrendatu ditu Auzak 2012ko uztail hartako gertakariak. Azaldu duenez, “tentsiozko giroa” zen Iruñean urte hartako sanferminen hasieran. Bi egun lehenago Gora Iruñea plataformaren jai gunea debekatu zuen udalak, eta, Auzak dioenez, “ordurako ere martxan ziren gobernuan zein udalean funtzionarioen gaineko murrizketak”. Giro horretan zen ospatzekoa Riau-riaua. “Hainbat jende elkartu ginen plazan, politikoki oso ezberdinak, eta bazen zerbait gertatuko zen sentsazioa. Udaltzainen sindikatu batek ere txosten bat egin zuen, eta eskatua zuen ekitaldia bertan behera uzteko, baina alkateak ez zuen kasurik egin. Horri lotu behar zaio egun horretan jendea goizetik hasten dela edaten. Dena elkartu zen: alde batetik, alkohola, eta, bestetik, hainbat aldarrikapen eta ideologia ezberdin”.

Testuinguru horretan piztu ziren istiluak, eta kolpeak izan ziren plazan zeuden hainbat lagunen artean. Ados dago horrekin Auza, baina ez du uste “hainbesterako” izan zenik. Are gehiago, “beste urte batzuetan, 1991n eta 1996an, istiluak askoz handiagoak” izan zirela uste du. Horregatik, gertakariak “handitu” izana leporatu dio Auzak UPNri. Kasua puztu izana, nolabait.

UPN, “etekin politiko” bila

Hain zuzen ere, UPNk gertakari horietatik “etekin politikoa” atera nahi izan duela uste du Auzak. Larrutik pairatu zuen hark, hezkuntza publikoko irakasle gisara, aurreko Nafarroako Gobernuaren kanpaina. “Batetik, mediatikoki ikaragarrizko kanpaina bizi izan nuen nire kontra. Bestetik, Jose Iribasek ere bere kanpaina propioa jarri zuen martxan, ni hezkuntzatik kanporatzeko. Ikuskatzaileekin elkartu zen lehenbizi, eta Nafarroako Administrazio Auzitegira jo zuen gero. Jo eta ke ibili zen, baina azkenean erran zioten ez zuela zer eginik. Eta orduan, geroxeago, lista beltzen kanpainari ekin zion; hezkuntzan genbiltzan ezker abertzaleko hainbaten kontra jo zuten”.

Orain, sanferminetan izandako gertakari horietatik hiru urtera iritsi da epaiketa, baina Auza ez dago ados prozeduraren planteamenduarekin berarekin. Dioenez, Udaletxe plazako liskar horretan parte hartu zuten “guztiak” epaitu beharko lituzke auzitegiak, “bai eskuinekoak eta baita gu ere”. Alde horretatik ere ikusten du auzia interes politikoetara lotzeko ahalegina.

Akordioarekin bukatu da prozedura, baina oraindik ere UPN “etekin politiko bila” ari dela uste du Auzak. “Orain arte bilatu izan du, eta egun hauetan ere hori ikusten ari gara”. Zerrendatu ditu, besteak beste, Joseba Asiron alkatea Iruñea Askatasunez taldearekin biltzeagatik UPNk egindako kritikak, baita Mari Jose Beaumont Nafarroako Gobernuko Justizia kontseilariaren kontra egindako salaketak ere, Auzaren beraren kontra aurreko gobernuak abiatutako akusazio partikularra bertan behera uzteagatik. Auzipetuak dioenez, “gobernu berriak txosten bat egin zuen, eta ikusi zuen Riau-riauan nik izandako jarrerak ez zuela zerikusirik nire hezkuntzako lanarekin”. Horren haritik, Nafarroako Gobernuari eta Iruñeko Udalari “eskerrak” eman zizkion Auzak joan den astean, auzitegitik ateratakoan hedabideentzat egindako adierazpenetan.


Arte eszenikoen zurrunbiloa

Asteburu honetan euskarazko lan eszenikoak emango dituzte Gasteizen, laugarrenez.


«Animalien ordenantza, Atez Atekoaren porrota ezkutatzeko da eta berehala kentzeko eskatzen diogu Alkateari»

Estefania Morcillo Hernaniko alkatetzarako hautagai sozialistak, animalien ordenantza berehala kentzeko eskatu dio Alkateari eta Atez Ateko sistemaren porrota ezkutatzeko dela azaldu du: «Atez Atekoa jarri aurretik, zakurren jabeek kakak biltzen zituzten eta zakarrontzietara botatzen zituzten; baina zakarrontziak kenduz geroztik, jendeak kalean uzten ditu edo poltsatxotan bilduta edozein ixkina edo zuhaitz ondotan».

Animalien ordenantza ostegunean onartu zuen Plenoak Gobernu Taldearen eta Ezker Batuaren aldeko botoekin. PSE-EEk eta gainerako alderdiek aurka bozkatu zuten. Ordenantzaren arabera, Udaltzainek kaleko zakur kaken muestrak hartuko dituzte, horiei ADN proba egingo zaie eta dagokien zakurren jabeei isuna jarriko zaie. Udalak hartutako neurri berria salatzeko, herritar talde batek kontzentrazioa egin zuen ostegunean bertan. Morcillok jakinarazi du taldeko ordezkariekin bilduko dela.

Kontenedore bidezko

sistema

Zakarrontziak kentzeak parke guztiak kakaz beteta egotea eragin duela dio Morcillok eta Hernaniko politika, zentzuak gidatu behar duela azpimarratu du. Bide horretan, atez ateko hondakin bilketa sistema bertan behera uzteko eskatu du berriz, eta ahal den azkarren kontenedore bidezko sistema berreskuratzeko, bosgarren kontenedorea gehituta.

Udalak hartu duen neurri berriari dagokionean, azaldu du, ADN probak egin ahal izateko, jabeek aurretik zakurren ADN proba egin behar dutela, horren kostua 35 eurokoa izanik eta derrigorrezkoa. «Proba hau ez egitea falta arina izango da eta isuna 60 eta 300 euro artekoa izango da. Atez Atekoa eta ADNaren ordenantza, Hernanin darabilten politikaren beste bi adibide dira; alegia, herritarrak zigortzea isunen bidez».


Xabier Lete hizpide Urnietan, Elkarbizi taldearen eskutik


Jostailuak balkoi batetik bestera pasatzen dituzte Batzalarrin kaleko umeek

Laudioko Batzalarrin kalean bizi dira Luken, Urtzi eta Ane, eta ideia bat izan dute konfinamendua arinagoa egiteko. Hari bat jarri dute balkoi batetik bestera, poltsa baten bidez elkarri jostailuak pasatzeko.


The Baboon Show, Eli Paperboy Reed, Grises, Bay of Biscay jaialdiko iragarpen berriak

Horiez gain, Cobra eta Meridian taldeek ere hartuko dute parte uztailaren 24tik 26ra Bermeon egingo den jaialdian.

'Bay of Biscay' jaialdiak aurtengo kartela osatuko duten talde gehiago iragarri ditu: The Baboon Show, Eli Paperboy Reed, Grises, Cobra eta Meridian. Hala, orain arte baieztatutako The Hellacopters, Royal Republic eta Witchcraft taldeekin batera arituko dira zuzenean jotzen, uztailaren 24tik 26ra Bermeon.

The Baboon Show suediarrek rock melodikoa dakarte, punk estiloa galdu gabe. Eli "Paperboy" Reed, bere aldetik, lan berria aurkezten izango da Bermeon. Zestoako Grises indie rock taldea eta Cobra banda gehitu ditu antolakuntzak. Meridianekoek osatuko dute egitaraua, disko berria oholtzaratzen izango baitira.

Webgunea berria

Aurten, webgune berria estreinatuko du jaialdiak, eta erosketa guztiak egiteko aukera eskainiko du. Halaber, eskumuturreko berean esparru guztietarako sarrera izango dute ikusleek. Webgunearen edo mugikorraren bidez dirua kargatu ahal izango da.Glampinga eta autobusa, eskuragarri Aste honetatik aurrera, Glampingerako tokiak eskura daitezke. Dendak bi, hiru, lau edo bost pertsonarentzako izan daitezke. 210-340 euro arterako dendak daude eskuragarri, bi gauetarako. Erosketa aldez aurretik egitea gomendatzen da, tokiak mugatuak baitira. Erabiltzaileek autobuserako bonuak lor ditzakete (Bilbo-Bermeo-Bilbo): uztailaren 24rako eta 25erako prezioa 18 eurokoa da, eta egunez egunekoa erosteko aukera ere egongo da.


Bai Azkoitia Batzokiak Kalabaza eta Onddo Handienaren Lehiaketak antolatu ditu

Udazkenerakin batera, Bai Azkoitia Batzokiak Kalabaza Handienaren eta Onddo Handienaren Lehiaketak antolatu ditu beste urte batez. Tabernara eramandako kalabaza eta onddo jangarri pisutsuenak sarituko dituzte antolatzaileek, eta irabazleei bi pertsonentzako afaria emango diete. Kalabazak edo onddoak eguerdiko 13:00etarako eraman beharko dituzte, eta bertan pisatu ondoren, biltzaileek erabakiko dute tabernan utzi edo ez.


Eskualdeko ekitaldien berri, buruntzaldea.org helbidean

Andoain, Astigarraga, Hernani, Lasarte-Oria, Urnieta eta Usurbilgo kultur eskaintzaren berri, buruntzaldea.org web orrian dagoen Agenda bateratuan jaso daiteke. Buruntzaldeko udal ordezkari eta herri komunikabideek, NOAUA!-k tartean, osatzen duten lan mahaian burutu den elkarlanaren emaitza da, hain zuzen, sei udalerriotan, zer, non, noiz egongo den berri ematea. Buruntzaldeko herri komunikabide bakoitzak, bere udalerrian burutzen diren ekimenekin buruntzaldea.org web orriko agenda elikatzen du; NOAUA!k Usurbilgo guztia, Txintxarrik Lasarte-Oriakoa, Aiurrik Urnieta eta Andoaingoa, eta Kronikak Hernani eta Astigarragakoa. Modu horretan, sarean eskualde osoko ekitaldi eskaintzaren berri jaso daiteke.

Web orrialde dinamikoa da, buruntzaldea.org atariko agenda bateratua. Antolatzen diren ekitaldien berri jaso ahala, eguneratzen doan gunea dugu. Eta datu guztiak oso eskura daude gainera. Ekitaldi motaren arabera, udalerrika, edo interesgarria zaigun datan klikatuta, Buruntzaldean antolatu edo deitu diren hitzorduen zehaztasunak jakin ditzakegu. Guztia, gaur goizean inauguratu berri den Potxoenea kultur etxean, Buruntzaldeko udal ordezkari eta herri komunikabideetako kideek prentsaurreko bidez berri eman dutenez, klik batean.

Hauxe prentsaurrekoko adierazpenekin osatu dugun bideoa.


Azken agurra Ramon Labaieni

Gorpua Donostiako Zorroaga beilategian egongo da eguerdira arte, ehortziko duten arte. Hileta elizkizuna Tolosan egingo dute, 18:00etan. Jaurlaritzako Kultura sailburu eta Donostiako alkate izandakoa ostiral gauean hil zen, Donostia ospitalean. 85 urte zituen.

Arlo askotako jakituria zuen, eta guztiak baliatu zituen ibilbide oparoan. Kimikan lizentziatua, euskaltzale porrokatua eta historia asko bere larruan bizi izandakoa. 1928ko abuztuaren 31n jaio zen, Tolosan (Gipuzkoa). Antonio Maria Labaien idazlea zuen aita. Tolosako alkatea zen aita (EAJ) 1936ko gerra piztu zenean, eta Lapurdin babestu zen familia osoa. 1944an itzuli zen Gipuzkoara. Donostiara joan zen batxilergoa bukatzera. Madrilera egin zuen gero, eta han lizentziatu zen Kimikan. Familiak San Adrianen (Nafarroa) ireki berri zuen izotz fabrikan hasi zen, kimikari, baina ez zuen askorik iraun. 1958an Londres hotelera joan zen, Donostiara, eta hango zuzendari izatera iritsi zen denbora gutxian. 1980an, lan horretan ari zela, deitu zioten Eusko Jaurlaritzara joateko.

Carlos Garaikoetxearen agindupean aritu zen Jaurlaritzako lehen gobernuan Kultura sailburu, eta ondoren Donostiako alkate. EAJkoa zen, baina egokien iruditzen zitzaionari erreparatu eta ekiten zuen, nahiz eta askotan ez zen alderdiaren gustukoa. Abertzale eta euskaldun sentitzen zen, ororen gainetik.


Etxebizitzak erabiltzeko hitzarmena sinatu du udalak Jaurlaritzarekin

Atzo, otsailak 3, azken orduan Eskoriatzako Udala eta Eusko Jaurlaritzaren arteko hitzarmena sinatu zen. Hitzarmenaren bitartez Erkidegoko Administrazioaren jabetzakoak diren 3 etxebizitza uzten zaizkio Eskoriatzako Udalari denboraldi baterako. Etxeok Eskoriatzan gertatutako lur-jausiak kaltetutakoei uzteko erabiliko ditu udalak.

"Bi erakundeen arteko akordio hau azkar bideratzeko Iñaki Pierrugues Eskoriatzako zinegotziaren lana ezinbestekoa izan da", halaxe adierazi du udalak prentsa ohar baten bidez. Momentu honetan udalak 4 etxebizitza atontzen dihardu 3 udal jabetzakoak eta 1 Jaurlaritzarena eta biharko, egubakoitzerako, prest izango dira.

Kaltetutako hegala trinkotzeko proiektua

Bestalde, kaltetutako hegala eusteko eta trinkotzeko proiektua kontratatu dio udalak Zamudioko TEAM enpresari. Proiektua idatzi ondoren kudeaketa lanak azkar egingo dira obra exekuzioa ahalik eta epe laburrenean gauzatu dadin.

Gainera, obretarako finantziazioa lortzeko gestioak egiten dihardu udala eta helburu horrekin harremanetan jarrita dago bai Eusko Jaurlaritzarekin eta baita Gipuzkoako Foru Aldundiarekin ere. Horrela bada, ostiral honetan Ahaldun Nagusia den Markel Olanorekin elkartuko da alkatea.


Gaztaño Galiziatik hurbilago

Etzi hasiko dira Errenteria-Oreretako Gaztaño auzoko jaiak. Auzo horretako bizilagunak nahiz baita gainontzeko herritarrak ere zain egon diren jaiak. Urtero herrialde bati egiten diote keinu eta aurten, Galiziaren txanda izango da. Beraz, gaita, queimada eta Galiziarekin lotutako bestelako elementuak jasoko dituzte aurtengo jaiek.

Txupinazoarekin inauguratuko dituzte jaiak. Aurretik, ordea, Xalto eta Brinko pailazoen emanaldiarekin primeran pasatzeko aukera izango dute haur zein gurasoek. Txupinazoaren ondoren, berriz, auzoa jai giroan murgilduko da. Gauean, gazteentzako txanda izango da kontzertuekin: Ixuriak (Gaztaño), Basura (Errenteria-Orereta), Sutura (Trintxerpe) eta The Brosas (Galizia) izango dira erritmoa jarriko dutenak.

Hurrengo eguneko ekitaldi nagusia krosa izango da, goizean. Aurten bigarrenez egingo dute, eta oraindik parte hartzeko interesa duenak herrikrosa.com webgunean egin dezake. Egunean bertan ere egiteko aukera izango da. Prezioa ez da aldatuko: aurretik edo egunean bertan 9 euro balio du. Ibilbidea iazko bezalakoa izango da, eta 6 kilometro korritu beharko dituzte parte hartzaileek. 10:30ean jarriko dira martxan. Aurtengo berritasun nagusia, haur krosa izango da.

Izerdia botata, indarrak hartzeko txanda helduko da afarian. Gaztañoko plazan elkartuko dira horretarako. Entsalada, bakailao tortilla, saiheskia, gazta, intxaurrak, ogia edari eta kopa jasoko dituzte animatzen direnek. Gauean, queimada sorgintzeko aukera izango dute edabe hori probatzen dutenek, ea ondoren, DJ Bullek dantzan jarriko dituzte.

Iganderako zaharrenei begira jarri da jai batzordea, eta gazte izandakoen bazkaria antolatu dute. Arratsaldean, Mundutik Gaztañora eta Gaztañotik Mundura ekimena egingo dute; munduko zenbait txokotako musika, dantzak, janariak eta edariak ezagutu eta probatzeko beta.

San Juan suarekin bukatuko dira festak hurrengo igandean. Janari eta edariaz lagunduta joango dira ekimen guztiak. Zezensuzkoarekin datorren urtera arte esango diete agur.

Egitaraua

Etzi, ostirala

18:00: Xalto eta Brinko pailazoak.

Jarraian: Maritxuren jaitsiera eta txupinazoa.

Ondoren: Buruhandiak.

Gero: Patata tortilla lehiaketa.

20:00: Iratxo iturria irekiko dute.

23:00: Gaztañorock: Ixuriak, Basura, Sutura eta The Brosas taldeen kontzertua, plazan.

Larunbata

10:30: Gaztañoko II. Krosa eta Haur Krosa.

Gero: Poteoa.

16:00: Mus txapelketa, Bukagaitz elkartean.

17:00: Haur jolasak (bainujantzia eramateko gomendatu dute).

21:00: Afaria, Gaztañoko plazan.

23:00: Kontzertuak, gaztetxean.

00:00: Queimada.

Ondoren: DJ Bull, plazan.

Igandea

12:00: Toka eta bote txapelketa.

14:00: Gazte izandakoen bazkaria.

18:00: Mundutik Gaztañora eta Gaztañotik mundura.

Igandea 23

18:00: Haur jolasak.

Arratsaldean zehar: afari merienda.

Iluntzean: Sua piztea, eta San Juan sua.

Ondoren: Zezensuzkoa.